**NACIONALINĖ ŠVIETIMO AGENTŪRA**

**VILNIAUS ŠEŠKINĖS PRADINĖS MOKYKLOS VEIKLOS**

**TEMINIO IŠORINIO VERTINIMO ATASKAITA**

2021-11-19 Nr. A-18

Vilnius

**ĮVADAS**

**Vizito laikas** – 2021 m. spalio 25–27 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vertintojai vizito metu stebėjo 33 pamokas, 8 neformaliojo vaikų švietimo užsiėmimus, dalyvavo pokalbiuose su savivaldos institucijomis, mokykloje veikiančiomis darbo grupėmis, mokytojais, mokiniais ir mokinių tėvais. Analizuoti mokyklos veiklos, mokinių pasiekimų ir pažangos fiksavimo dokumentai, Nacionalinės švietimo agentūros, Švietimo valdymo informacinės sistemos informacija, taip pat prieš vertinimą vykdytų mokinių, jų tėvų (globėjų / rūpintojų) ir pedagogų apklausų duomenys. Remiantis minėtais duomenimis ir surinkta informacija, buvo suformuluoti stiprieji ir tobulintini mokyklos veiklos aspektai, turintys įtakos mokyklos veiklos kryptingumui įgyvendinant įtraukųjį ugdymą.

Vertinant vadovautasi Mokyklų, vykdančių bendrąsias programas, išorinio vertinimo organizavimo ir vykdymo tvarkos aprašu, Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“, atsižvelgta į šiuo metu galiojančias Bendrąsias programas, mokyklos veiklą reglamentuojančius teisės aktus.

**I. MOKYKLOS KONTEKSTAS**

Vilniaus Šeškinės pradinėje mokykloje, 2021 m. rugsėjo 1 d. duomenimis, mokosi 301 ugdytinis. Mokykloje nuo 2006 m. suformuota jungtinė specialioji klasė elgesio ir / ar emocijų sutrikimų turintiems mokiniams, joje mokosi 6 mokiniai (2–4 kl.), ugdomi dalinės integracijos būdu. Klasei vadovauja pradinio ugdymo mokytoja, išklausiusi specialiojo ugdymo kursą. Visiškos integracijos būdu ugdoma 15 specialiųjų ugdymosi poreikių mokinių, iš kurių 2 – pagal individualizuotas bendrąsias programas, 13 – pagal pritaikytas programas, 45 – pagal bendrąsias programas. 7 mokiniams reikalinga specialioji pagalba, dviem – psichologinė. Mokykloje veikia visos dienos mokykla, įsteigta 12 grupių, kurias lanko 136 mokiniai (iš jų 22 mokiniai turintys specialiųjų ugdymosi poreikių), dirba 15 pedagogų ir 2 specialistai. Mokyklos duomenimis (rugsėjo pabaigos), įsteigta 18 grupių, kurias lanko 270 mokinių. Mokykla, kaip turinti patirtį ugdant specialiųjų ugdymosi poreikių mokinius, įtraukta į A. spektro mokyklų tinklą (52 mokyklos iš Lietuvos). Nuo 2019 m. mokykla yra Nacionalinio sveikatą stiprinančių mokyklų tinklo dalyvė ir aktyvi ugdymo įstaiga, vykdanti sveikatos stiprinimo programą ir fizinio aktyvumo skatinimo veiklos planą 2020–2024 metams.

ŠVIS duomenimis (2021 m. rugsėjo 1 d.), mokykloje dirba 28 pedagogai (6 metodininkai, 16 vyresniųjų mokytojų, 6 mokytojai), bendrosios praktikos slaugytoja, 15 techninio personalo darbuotojų, bibliotekininkė. Pagalbą mokiniams teikia šie pagalbos specialistai: vyr. logopedas, 2 specialieji pedagogai (vyr. specialusis pedagogas ir specialusis pedagogas), 2 socialiniai pedagogai (vyr. socialinis pedagogas ir socialinis pedagogas). Nuo šių metų rugsėjo psichologo mokykla neturi (neranda specialisto). Mokytojams talkina 9 mokytojų padėjėjai. Daugiau nei pusė pedagogų (61 proc.) vyresni nei 55 metai, 82 proc. – pedagoginio darbo stažas 15 m. ir didesnis.

Mokyklos direktorė 2021 metams išsikėlė įgyvendinti 2 užduotis: 1) inicijuoti mokytojų ir pagalbos specialistų kvalifikacijos tobulinimą strateginio ir metinio veiklos planų tikslams ir uždaviniams įgyvendinti; 2) efektyvinti informacinių komunikacinių technologijų praktinį taikymą, siekiant inovatyvių pokyčių ugdymo aplinkoje.

Įgyvendindama pirmąją užduotį, direktorė inicijavo kvalifikacijos tobulinimo prioritetų (vaikų emocijų ir elgesio sutrikimas; matematinis raštingumas matematikos rezultatams gerinti), atitinkančių mokyklos veiklos tikslus, įgyvendinimą. Organizuotas respublikinio seminaro „Įtraukusis ugdymas mokykloje: galimybės ir realybė“ I modulis „Mokinių, turinčių elgesio ir emocijų sutrikimų, įtraukusis ugdymas bendrojo ugdymo mokyklos specialiojoje klasėje“ ir skaityti pranešimai 35-iems Panevėžio miesto mokytojams, mokiniui pagalbą teikiantiems specialistams. Organizuota metodinė diena „Mokinių, turinčių elgesio ir emocijų sutrikimų, įtraukusis ugdymas bendrojo ugdymo mokyklos specialiojoje klasėje“ ir skaityti pranešimai Šilutės rajono mokytojams, mokytojų padėjėjams ir mokiniui pagalbą teikiantiems specialistams. Sukaupta patirtis dirbant su mokiniais, turinčiais specialiųjų ugdymosi poreikių, ir mokiniais, turinčiais elgesio ir emocijų sutrikimų, gerąja darbo patirtimi seminaruose, metodiniuose renginiuose dalijosi mokyklos direktorė D. Slepakovienė, direktorės pavaduotoja ugdymui R. Petkevičienė, specialiosios klasės mokytoja D. Maminskienė, šokio mokytoja, socialinė pedagogė D. Bagdonienė ir logopedė Ž. Jackūnienė. Visi mokytojai dalyvauja mokyklos metodinės grupės veikloje, dalijasi patirtimi skaitydami pranešimus, rengia kvalifikacijos tobulinimo ataskaitas. Mokykla dalyvauja tęstiniame Vilniaus miesto savivaldybės vykdomame 2020–2025 metų bandomajame projekte „Kokybiškų švietimo paslaugų prieinamumo visiems Vilniaus miesto vaikams priemonių planas“ ir įgyvendina 4.5. priemonę „Vilniaus miesto savivaldybės mokyklų pirmose klasėse užtikrinti po vieną mokytojo padėjėją“ (dalyvauja tik penkios Vilniaus m. mokyklos). Mokykla, turėdama 9 mokytojų padėjėjus, dalijasi įgyta patirtimi, kaip sėkmingai įtraukti specialiųjų ugdymosi poreikių turinčius vaikus į bendrąjį ugdymą, tuo siekdama įrodyti mokytojo padėjėjo svarbą Vilniaus m. mokyklų pirmose klasėse.

Įgyvendindama antrąją užduotį, direktorė inicijavo dalyvavimą projekte „Šiuolaikiškas matematinių gebėjimų ugdymas ir pažangos stebėsena“ (organizuoja Vilniaus švietimo pažangos centras (VŠPC). Projektu siekiama, naudojant pažangią matematikos mokymo(si) platformą „Eduten Playground“, pagerinti 2–4 klasių mokinių matematikos mokymosi pasiekimus, palengvinti mokytojų darbą ugdant mokinių matematinius gebėjimus ir sustiprinti mokyklos lygmens mokinių mokymosi pažangos stebėseną. Taip pat dalyvaujama projektuose „Informatikos ir technologinės kūrybos ugdymo programos įgyvendinimas pradinėse klasėse“ (projektą organizuoja ir koordinuoja VŠPC, finansuoja Vilniaus miesto savivaldybė, dalyvauja 3 mokytojos ir 3a, 3b, 2c klasių mokiniai), ,,Bendrojo ugdymo tyrimų, vertinimo ir stebėsenos sistemos plėtra: mokinių pasiekimų vertinimas“ (projektą organizuoja Nacionalinis egzaminų centras), tai paskatino sukurti „Mokinių individualios pažangos stebėjimo, fiksavimo ir pagalbos mokiniui teikimo tvarkos aprašą“, mokinių pasiekimų ir pažangos aplankus „Korys“. Siekiant inovatyvių pokyčių ugdymo aplinkoje, mokykloje įrengta „Šeškiukų laboratorija“, kurioje edukacinė aplinka papildyta įvairiausiomis gamtamoksliniam ugdymui skirtomis priemonėmis: nuo įprastų laboratorinių indų iki šviesinio bei rankinio skaitmeninio mikroskopų, rinkinių mechanikos bandymams atlikti. Taip pat mokyklos teritorijoje sukurtos erdvės gamtamoksliniam ugdymui, įkurta lauko klasė, mokytojai įtraukia mokinius kartu projektuoti, įrengti ir dekoruoti klasės ir bendras mokyklos erdves. Apibendrinant direktorės metinių užduočių įgyvendinimą, galima teigti, kad mokyklos veikla kryptingai vykdoma pažangos ir įtraukiojo ugdymo organizavimo link.

Vertinimas vyko COVID-19 pandemijos laikotarpiu. Vizito metu sirgo 3 mokytojos, neformalaus vaikų švietimo pedagogė, logopedė, bibliotekininkė, visos dienos mokyklos grupės mokytoja, mokytojo padėjėja, pamokose nedalyvavo 19 proc. mokinių dėl ligos, saviizoliacijos ar teigiamų kaupinių.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

**Stiprieji mokyklos veiklos aspektai**

1. Vizijos bendrumas įtraukios sampratos įgyvendinimo link (1.1. – 4 lygis).
2. Bendruomenės sprendimų pagrįstumas įtraukčiai (1.1. – 4 lygis).
3. Mokyklos vadovų įsipareigojimas susitarimams dėl įtraukties gerinimo (1.2. – 4 lygis).
4. Mokyklos savivaldos institucijų veiksmingumas įtraukčiai (1.3. – 4 lygis).
5. Įtrauktį paremianti mokyklos tinklaveika su socialiniais partneriais ir vietos bendruomene (1.6. – 4 lygis).

**Tobulintini mokyklos veiklos aspektai**

1. Mokinio asmeninės pažangos planavimas pamokoje (2.1. – 3 lygis).
2. Pastoliavimas kiekvienam mokiniui pamokoje (2.1. – 3 lygis).
3. Individualių mokinio pasiekimų ir pažangos pamatavimas pamokoje (2.3. – 3 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Mokykla, įgyvendindama veiklos kokybės įsivertinimą, vadovaujasi „Mokyklos, įgyvendinančios bendrojo ugdymo programas, veiklos kokybės įsivertinimo metodika“. 2019 m. išnagrinėta veiklos sritis „Ugdymas(is) ir mokinių patirtys“, 2020 m. – „Rezultatai“. Mokyklos įsivertinime dalyvauja visi mokytojai, dauguma (70 proc.) tėvų. Atliekant pasirinktos srities giluminį įsivertinimą taikytos darbo formos: mokytojų, tėvų anketavimas, dokumentų analizė. Pradedant įsivertinimą, pavasarį atliekamas platusis įsivertinimas. Mokyklos įsivertinimo grupė (MĮG), gavusi rezultatus, išanalizuoja stipriuosius, tobulintinus veiklos aspektus ir atsirenka rodiklius giluminiam vertinimui. Grupės teigimu, dažniausiai pasirenkami silpniausi rodikliai. Jei iš vienos srities išryškėja trys tobulintini rodikliai ar daugiau, tai giluminiam tyrimui imama visa sritis. Kuriamos pakankamai aiškios ir konkrečios iliustracijos. Gauti rezultatai, išvados ir rekomendacijos pristatomi Metodinės grupės posėdžiuose. Atsižvelgiant į rekomendacijas, formuluojami metiniai tikslai, uždaviniai mokyklos veiklos planui. Taip pat atliekamos lyginamosios analizės – plačiojo įsivertinimo metu gauti rezultatai lyginami su ankstesnių metų rezultatais, analizuojamas giluminio įsivertinimo rekomendacijų poveikis – metų pabaigoje stebima, kaip pavyko įgyvendinti metinius mokyklos veiklos uždavinius, fiksuojami teigiami pokyčiai: pvz., MĮG teikė rekomendacijas: „*skirti daugiau dėmesio mokinių mokymui įsivertinti savo žinias ir gebėjimus*“, „*periodiškai analizuoti vaiko ugdymosi pažangą*“, „*organizuoti veiklas, atskleidžiančias asmenybės unikalumą, ugdančias pasitikėjimą savo jėgomis*“, „*reikėtų daugiau dėmesio skirti matematinių gebėjimų ugdymui integruojant veiklas į formalųjį ir neformalųjį ugdymą(si). Mokyti vaikus naudotis skaitmeniniais mokymosi ištekliais. Stiprinti mokinių skaitmeninį raštingumą ir kompetencijas*“. Mokyklos veiklos plane numatyti tikslai: „*Gerinti mokinių ugdymo(si) proceso kokybę*“,„*Ugdyti šiuolaikiškus matematinius gebėjimus akcentuojant individualią mokymosi ūgtį*“, „*Vienyti mokyklos bendruomenę siekiant aukštesnės ugdymo(si) kokybės ir formuojant sveikos gyvensenos įgūdžius*“. Įgyvendinus 28 priemones, atlikus platųjį įsivertinimą ir tikslų pasiekimo analizę, išryškėjo, kad mokyklos veiklos tikslai pasiekti, visi analizuotos srities „Rezultatai“ rodikliai pagerėjo 0,1–0,3 balo. Vertintojų teigimu, MĮG parengtos tobulinimo rekomendacijos buvo tikslingos ir paveikios analizuojant vaiko ugdymosi pažangą, įgyvendinant sukurtus mokinių, turinčių elgesio ir / ar emocijų sutrikimų, ugdymo modelius (vadovams, mokytojams), kuriant aplinką, skatinančią visų mokinių saviraišką.

Apibendrinę įsivertinimo procesą, jo metu gautus rezultatus, vertintojai daro išvadą, kad įsivertinimo poveikis mokyklai, pamokai ir atskiriems jos elementams analizuojamas, veiklos planai pagrįsti įsivertinimo išvadomis. Vizito metu atlikta stebėtų pamokų, dokumentų analizė, vykę pokalbiai rodo, kad aukščiau minėtų rodiklių pasirinkimas, nagrinėjimas ir priimami tobulinimo sprendimai buvo kryptingi. Kuriant įvairaus lygmens planus, programas, tvarkas, mokykla veiklos planavimą grindžia įsivertinimo rezultatais, todėl planavimas kryptingas ir veiksmingas, orientuotas į mokyklos pažangos fiksavimą, mokinių pasiekimų gerinimą, įtraukiojo ugdymo įgyvendinimą. Mokyklos bendruomenė, sociokultūrinė aplinka, vidaus ir lauko erdvės kuria mokymosi aplinką be barjerų. Edukaciniai sprendimai sudaro sąlygas realizuoti įtraukųjį ugdymą visiems. Mokiniai sėkmingai adaptuojasi emociškai ir patiria mokymosi sėkmę.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 3**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 1.1. Perspektyva ir bendruomenės susitarimai, 4 lygis  | Perspektyva ir bendruomenės susitarimai yra kryptingi:• mokyklos vizija (*saugi, orientuota į vaiką, turinti tinkamas sąlygas optimaliausiam ugdymui(si), puoselėjanti tradicijas ir atvira kaitai*) atspindi įstaigos galimybes, veiksmingai įgyvendinama 2018–2022 m. strateginiame ir 2021 m. veiklos planuose, orientuota į ateities iššūkius, priimtina visai bendruomenei (atsižvelgiama į mokytojų, tėvų siūlymus, sutartis su socialiniais partneriais). Mokykla kuria įtraukiojo ugdymo kultūrą, siekia, kad kiekvienas bendruomenės narys būtų saugus, vertingas, suprastas, kad įtraukiojo ugdymo vertybės būtų žinomos visiems: NŠA atliktos mokytojų nuomonių apklausos duomenimis, teiginiui „*Mokykloje įprasta su mokiniais, tėvais, pedagogais kalbėtis apie mokinių įvairovę, pagarbą bei pagalbą vienas kitam*“ pritaria 95 proc. mokytojų, 85 proc. pritaria teiginiui „*Mūsų mokykloje mokiniai visada pagarbiai bendrauja su mokytojais ir kitais darbuotojais*“. 86 proc. tėvų teigė, kad jie įtraukti į mokyklos gyvenimą, 90,7 proc. pritarė teiginiui, kad mokytojams kiekvienas vaikas yra svarbus ir vertingas. Kuriant įtraukiojo ugdymo kultūrą, mokyklos bendruomenėje keliami aukšti lūkesčiai kiekvienam mokiniui: 90 proc. mokytojų pritaria teiginiui, kad „*Mokykloje vyrauja nuomonė, kad kiekvienas mokinys yra pajėgus mokytis ir daug pasiekti*“. Vertintojų teigimu, mokyklos vizijos bendrumas įtraukiosios sampratos link vertinamas labai gerai ir yra stiprusis mokyklos veiklos aspektas. • mokyklos vizija orientuota į veiklos perspektyvą „*atvira kaitai*“, o tai sudaro sąlygas įgyvendinti „*mokykla visiems*“ nuostatas. Dokumentų analizė, pokalbiai su savivaldos institucijomis, pedagogų ir tėvų (globėjų / rūpintojų) klausimyno duomenų analizė rodo, kad mokykla domisi naujovėmis, inicijuoja dalyvavimą inovatyviuose šalies ir miesto projektuose (Vilniaus miesto savivaldybės vykdomame 2020–2025 metų bandomajame projekte „Kokybiškų švietimo paslaugų prieinamumo visiems Vilniaus miesto vaikams priemonių planas“ ir įgyvendina 4.5. priemonę „Vilniaus miesto savivaldybės mokyklų pirmose klasėse užtikrinti po vieną mokytojo padėjėją“, Nacionalinio egzaminų centro vykdomame ,,Bendrojo ugdymo tyrimų, vertinimo ir stebėsenos sistemos plėtra: mokinių pasiekimų vertinimas“, „Šiuolaikiškas matematinių gebėjimų ugdymas ir pažangos stebėsena“), dalijasi gerąja darbo patirtimi šalyje tema „Mokinių, turinčių elgesio ir emocijų sutrikimų, įtraukusis ugdymas bendrojo ugdymo mokyklos specialiojoje klasėje“, kelia šiuolaikiškus tikslus, plėtoja besimokančios organizacijos bruožus – visos bendruomenės mokymosi ir bendradarbiavimo, veiklos reflektavimo, t. y. mokymosi iš patirties, ir yra atvira visiems mokiniams. NŠA atliktos apklausos rezultatai rodo, kad mokykla stengiasi pripažinti kiekvieną mokinį: teiginiui „*Mūsų mokykloje yra įprasta kiekvieną vaiką apdovanoti už kokį nors asmeninį pasiekimą*“ pritaria 57,9 proc. apklausoje dalyvavusių pedagogų; teiginiui „*Mokykloje ypatingai pagerbiami geriausiai besimokantys mokiniai*“ pritaria tik 31,6 proc. mokytojų.Pokalbyje dalyvavę tėvai teigė, kad su jais visada tariamasi dėl mokyklos veiklos organizavimo (mokinių pažangos stebėsenos, lankomumo, konsultacijų poreikio, drausmės, mokyklos aplinkų atnaujinimo). Vertintojų teigimu, mokyklos veikla atitinka nacionalinę ir regiono strategiją;• mokyklos strateginis ir 2021 m. veiklos planai pagrįsti įsivertinimo rezultatais, bendromis diskusijomis, tikslai, uždaviniai orientuoti į mokinių pažangos ir pasiekimų gerinimą, matematinių gebėjimų, sveikos gyvensenos ugdymą, pagalbos mokiniams teikimą. Planuojamos konkrečios priemonės tikslams pasiekti, mokyklos bendruomenės susitarimų įgyvendinimas yra veiksmingas. Mokykla susitarusi ir stengiasi priimti įvairių ypatingumų turinčius mokinius, kuria jiems ugdymosi aplinką be barjerų tiek viduje, tiek išorės erdvėse. Veiklos organizuojamos neskirstant mokinių pagal gebėjimus, pasiekimus, lytį ar negalią. Tai pagrindžia ir NŠA atlikta apklausa. Tėvų nuomonių apklausos duomenimis, 95,3 proc. tėvų pritaria teiginiui, kad „*Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų*“. Mokytojų nuomonių apklausos duomenimis, teiginiui „*Mūsų mokykloje specialiųjų ugdymosi poreikių turintys mokiniai aktyviai įsitraukia į užklasines veiklas*“ pritaria 94,2 proc. mokytojų. Mokyklos bendruomenė taip pat yra susitarusi dėl visų mokinių pažangos ir pasiekimų fiksavimo aplankuose „Korys“, stebint juose kiekvieno vaiko individualią ūgtį. Vertintojų teigimu, mokyklos susitarimų pagrįstumas įtraukčiai yra veiksmingas ir yra stiprusis mokyklos veiklos aspektas;• mokyklos planų, programų, tvarkų laikymasis yra matomas įstaigos veikloje, susitarimai dėl ateities demonstruojami bendraujant, bendradarbiaujant, priimant taktinius sprendimus. Bendruomenės nariai dažniausiai aktyviai dalyvauja įgyvendindami mokyklos veiklos tikslus ir uždavinius, diskutuoja, dalijasi patirtimi, tačiau stebėtų pamokų analizė parodė, kad kasdienėje veikloje keliant ugdymo tikslus ne visada atsižvelgiama į kiekvieno mokinio patirtį ir gebėjimus, mokyklos veiklos kontekstą, šio pamokos aspekto vertinimo vidurkis – 2,91 (žr. 1 pav.). Dažniausiai mokytojai bando dirbti šiuolaikiškai, tačiau 8 pamokose (24 proc., žr. 2 pav.) mokymas vyko vadovaujant mokytojui ir nebuvo pakankamai užtikrinama įtraukiojo ugdymo praktika;• mokyklos personalo politika vykdoma atsižvelgiant į mokinių interesus: dirba pakankamai kompetentingi mokytojai, jiems padeda 9 mokytojo padėjėjai, kurių veikla pamokose fiksuota kaip gera. Pagalbą mokiniams teikia pagalbos specialistai: 2 soc. pedagogai (0,25 ir 0,75 et.), 2 spec. pedagogai (po 0,5 et.), logopedas. Stebėtų pamokų analizė parodė, kad mokytojai pamokose dažniausiai teikia pagalbą specialiųjų ugdymosi poreikių mokiniams, tačiau kitiems ir kiekvienam mokiniui dėmesio bei pagalbos trūko. Nebuvo pakankamai suplanuotas ugdymo diferencijavimas ir suasmeninimas, užtikrinantis kiekvieno mokinio įsitraukimą ir dalyvavimą (šio aspekto pamokų vertinimo vidurkis 2,82).• Mokyklos finansiniai ištekliai skirstomi skaidriai – finansinės ataskaitos ir finansiniai prioritetai aptariami Mokyklos taryboje. Papildomai pritraukiamos nuomos, tėvų paramos lėšos panaudojamos ugdymui – įrengta lauko scena, nupirkti kompiuteriai, spausdintuvai, pagerintas interneto ryšys. Stebėtų pamokų analizė rodo, kad ugdymo(si) aplinkos aspektas įvertintas aukščiausiai iš visų vertintų aspektų – 3,18 (žr. 1 pav.). Vertintojai daro išvadą, kad mokytojų naudojamos vaizdinės (projektorius, lenta), garso priemonės, dalijamoji medžiaga dažniausiai orientuotos į pamokos uždavinį, sudaro sąlygas mokytis daugumai mokinių, bet ne visada atitinka kiekvieno mokinio poreikius, ne visada pripažįstamos mokinių skirtybės kaip ištekliai. Tai patvirtino ir atlikto tyrimo rezultatai. NŠA atliktos mokytojų nuomonių apklausos duomenimis, teiginiui „*Manau, kad kuo klasėje yra daugiau įvairesnių vaikų (iš skirtingų socialinių, kultūrinių aplinkų, skirtingų gebėjimų), tuo geriau*“ pritaria dalis (57,9 proc.) mokytojų, teiginiui „*Pamokoje kaip pedagoginį išteklių moku panaudoti vaikų skirtybes (pvz. kitakalbystę, negalią...)*“ pritaria 83,3 proc. mokytojų, teiginiui „*Mokytojai gali naudotis bet kuriame mokyklos kabinete esančiomis priemonėmis*“ pritaria 70 proc. mokytojų. 95 proc. mokytojų teigia, kad „*mokykloje pakanka specialiųjų vaizdinių ir mokymo priemonių, skirtų ar pritaikytų mokiniams, turintiems specialiųjų ugdymosi poreikių*“, tačiau tik daliai (42,1 proc.) mokytojų pakanka priemonių suasmenintam mokymuisi organizuoti.Apibendrindami pateiktus argumentus, vertintojai daro išvadą, kad mokyklos veikla pakankamai kryptinga, mokyklos vizijos bendrumas, priimamų sprendimų pagrįstumas orientuotas į ateities iššūkius ir įtraukiojo ugdymo kultūros kūrimą. |
| 1.2. Lyderystė,4 lygis | Lyderystė vertinama labai gerai:* Mokyklos strateginiuose dokumentuose (2021–2022, 2022–2023 m. ugdymo planas, 2018–2022 m. strateginis planas, 2021 m. veiklos planas) matyti suderintos veiklos ir sprendimai (vizijos bendrumas, veiklos kryptingumas, priemonių vientisumas ir pagrįstumas). Planų tikslai nukreipti į kokybiškos švietimo sistemos kūrimą. Mokyklos vadovai pokalbiuose su vertintojais teigė, kad jau turi gaires ateinančiam strateginiam laikotarpiui ir yra nusimatę, kaip dar galėtų tikslingiau savo veiklas pakreipti įtraukiojo ugdymo link (pvz., spec. pedagogai daugiau laiko skiria darbui su mokiniais klasėse, o ne išsivesdami juos individualiam darbui).
* 2021 m. rugsėjį NŠA atlikta pedagogų apklausa rodo, kad mokyklos vadovai sistemingai ir konstruktyviai diskutuoja apie mokinių mokymosi sėkmes ir problemas (84,2 proc.), telkia mokyklos bendruomenę pokyčiams ugdymo srityje (89,2 proc.) bei palaiko pedagogų profesinę refleksiją ir tobulėjimą (90 proc.).
* Mokyklos vadovai į visas problemas, iššūkius reaguoja „čia ir dabar“. Tai atsispindėjo vertinimo metu (į visus vertintojų pastebėjimus buvo greitai reaguojama ir ieškoma sprendimų (pvz., dėl duomenų pateikimo ŠVIS sistemoje) ir pokalbiuose su mokiniais („*direktorė darė viską, kad kuo greičiau galėtume grįžti mokytis į mokyklas*“), tėvais („*Mokykla atvira, visada drąsiai galima pareikšti nuomonę, priima net ir neigiamus atsiliepimus ir imasi sprendimų*“, „*Direktorės operatyvus bendravimas daro įspūdį*“).
* Mokyklos vadovai ieško geriausių sprendimų kiekvieno mokinio įtraukčiai per visas įtraukiojo ugdymo dimensijas: kultūrą, politiką, praktiką. *Kultūros* pavyzdžiai: ugdomos socialinės emocinės kompetencijos („Lions Quest“ programa), per pokalbį mokiniai teigė, kad patyčių mokykloje mažai, mokytojai sako, kad kiekvienas mokinys yra vertingas ir dėl jo padaroma viskas, glaudus bendradarbiavimas su socialiniais partneriais ir kt. *Politikos* pavyzdžiai: mokykla prieinama kiekvienam ir kaip ryškiausią pavyzdį pateikia Specialiąją klasę, kurioje šiuo metu ugdomi 6 mokiniai. Kaip teigia mokyklos vadovai, tai yra tie mokiniai, kurie nepritapo kitose mokyklose. Ši klasė turi jau ne vieną sėkmės istoriją, kada didelių specialiųjų ugdymosi poreikių turintiems mokiniams sėkmingai pavyko integruotis į bendrąsias klases. Tikslingą mokyklos politiką rodo ir pasirūpinimas mokytojų padėjėjų pagalba kiekvienoje klasėje, kur tos pagalbos labiausiai reikia, per neformaliojo švietimo įvairovę, galimybę lankyti Visos dienos mokyklą, sporto svarbos iškėlimą (pertraukos kieme, aplinkos, kiekvieną pageidaujantį įtraukiantys neformaliojo ugdymo užsiėmimai) ir kt. *Praktikos* pavyzdžiai: per pertraukas, po pamokų mokiniai turi daug galimybių aktyviai ir prasmingai veiklai (šokių pertraukos kabinetuose, mokinių budėjimas, knygų skaitymas, stalo žaidimai, kieme esančių aplinkų išnaudojimas, skirtingus mokinių poreikius atspindinti neformaliojo ugdymo pasiūla ir kt.). Pamokų metu stebėta gerų pavyzdžių išteklių mobilizavimo srityje, tačiau tinkamai mokymosi orkestruotei per pamokas pritrūko diferencijuoto, individualizuoto, suasmeninto mokymosi suplanavimo, užtikrinančio kiekvieno mokinio įsitraukimą ir dalyvavimą. 30,3 proc. stebėtų pamokų vertintojai šį aspektą išskyrė kaip tobulintiną veiklos aspektą.

Tiek dokumentuose, tiek kasdieniame mokyklos gyvenime vertintojai fiksavo veiksmingą ir kryptingą mokyklos vadovų įsipareigojimą susitarimams dėl įtraukties gerinimo ir tai yra vienas stipriųjų mokyklos veiklos aspektų. Lyderystė mokykloje turi didelį potencialą ir galimybes įtraukiojo ugdymo praktikai plėtoti. |
| 1.3. Mokyklos savivalda, 4 lygis | Mokykloje pripažįstami ir atstovaujami visų bendruomenės narių interesai, savivaldos sprendimai pagrįsti ir veiksmingi įtraukčiai:* NŠA atliktoje apklausoje beveik visi apklaustieji sutinka, kad

mokykloje tėvai, pedagogai, mokiniai jaučiasi gerbiami, laukiami, priimami, pripažįsta mokyklos pasirengimą priimti visus besimokančiuosius, nepaisant jokių individualių ypatybių, kliūčių ar sunkumų: „*Mūsų mokykloje vadovai pagarbiai elgiasi su visais mokytojais ir kitais darbuotojais*“– 90 proc. pedagogų. „*Mūsų mokykloje vadovai pagarbiai elgiasi su visais mokiniais*“– 100 proc. pedagogų. „*Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų*“– 95,3 proc. tėvų. „*Mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų*“– 93 proc. tėvų.* Mokykloje veikia savivaldos institucijos, atstovaujančios visų mokyklos bendruomenės narių interesams: Seniūnų klubas, Mokyklos taryba, Tėvų komitetas, Metodinė grupė. Iš pokalbių su mokyklos bendruomenės narių atstovais vertintojai daro išvadą, kad šioje mokykloje gerbiama nuomonių įvairovė, priimamos visų savivaldos institucijų siūlomos idėjos, jiems sudaromos galimybės priimti sprendimus.
* Vadovaujantis demokratiškumo principais išrinkti klasių seniūnai ir jų pavaduotojai, atstovaujantys savo klasės mokiniams, kartą per savaitę renkasi kalbėtis, tartis „Seniūnų klube“. Kiekvienos klasės mokiniai susikūrę savo taisykles, budėtojai prižiūri tvarką ir kad būtų laikomasi taisyklių. 4 klasių mokiniai rūpinasi tvarka mokykloje, saugiu mokinių elgesiu koridoriuose, su pedagogų pagalba mokosi spręsti iškylančias drausmės, patyčių problemas. NŠA atliktoje apklausoje 73,7 proc. pedagogų sutinka, kad „*mokykloje atsižvelgiama į visų mokinių nuomonę ir siūlomas idėjas*“*.* Pokalbyje seniūnų išsakytos idėjos dėl mokyklos aplinkos (*daugiau treniruoklių, lauko klasių, planšečių, stalo žaidimų*), ugdymo proceso (*daugiau užduočių planšetėse, dirbti grupėse, daryti projektus, įsivertinti vienam kito darbą*) tobulinimo atspindi visų besimokančių mokinių poreikius savitai įsitraukti į pamokos veiklą.
* Iš pokalbių su Mokyklos tarybos nariais paaiškėjo, kad ši institucija veikia aktyviai, dalyvauja mokyklos gyvenime ir padeda priimti sprendimus: mokyklos strateginių dokumentų rengimo darbo grupėse, skaito dokumentus, teikia siūlymus dėl strateginių tikslų įgyvendinimo, dalyvavo diskusijose dėl individualios mokinio pažangos vertinimo, grįžtamojo ryšio teikimo. Tėvai kalbasi su mokyklos direktore dėl saugių ugdymosi sąlygų kiekvienam mokiniui sudarymo (dėl srautų reguliavimo, sveikatos problemų klasėse, geros savijautos programos pasiūlymų), pastebi viešumą ir skaidrumą mokyklos sprendimuose.
* Tėvų komiteto iniciatyva arba su jų pagalba kasmet keičiama mokyklos aplinka tapo labiau pritaikyta mokinių įvairovei – mokytis ir ilsėtis (lysvės, gėlynai, basų kojų takas, sporto zonos, kieme, klasėse zonos mokymuisi, poilsiui). Tėvai mato daugiau galimybių dėl IT naudojimo mokykloje ir įtrauktį paremiančių šiuolaikinių priemonių stygiaus (daugiau planšečių, interaktyvių programų vaikams). Nors mokykloje organizuojami Tėvų komiteto pokalbiai su mokyklos direktore „Trečiadienio arbata“, dalis (35 proc.) NŠA apklausoje dalyvavusių mokinių tėvų pritaria teiginiui „*Mūsų mokykloje trūksta įvairesnių bendravimo su tėvais formų (klubų, popiečių, bendrų žygių ir pan.)*“.
* Metodinėje grupėje mokytojai ir pagalbos mokiniui specialistai tariasi dėl mokinių ugdymosi sėkmės, pasirengia juos ugdyti: klasių koncentrais rengia ilgalaikius planus, remdamiesi mokyklos prioritetais, planuoja savo veiklą, dalijasi patirtimi iš seminarų, skaito pranešimus. Šiuo metu prioritetu įvardina IT pradiniame ugdyme, įtraukųjį ugdymą. Kiekvienas mokytojas dalyvauja mokyklos tobulinimo, įsivertinimo, įvairių lygmenų veiklų planavimo procese. Jų iniciatyva sukurti mokinio individualios pažangos stebėjimo ir fiksavimo įrankiai: „Individualios pažangos stebėjimo lentelė“ (matematikai, lietuvių k., pasaulio pažinimui), „Mano mokymosi sėkmės planas“ (1 kl. ir 2–4 kl.), kurie kaupiami mokinių pasiekimų ir pažangos aplankuose „Korys“.

Vertintojų surinkti ir išanalizuoti duomenys leidžia teigti, kad savivaldos institucijų veikla yra veiksminga įgyvendinant įtraukties visiems nuostatas ir yra stiprusis mokyklos veiklos aspektas. |
| 1.4. Veikimas kartu, 3 lygis | Tinkamas bendradarbiavimas dėl įtraukties visiems:* Mokykloje veikia pastovios darbo grupės: Metodinė grupė, Vaiko gerovės komisija, Veiklos kokybės įsivertinimo grupė, ir laikinos darbo grupės, rengiančios mokyklos strateginį ir metinį veiklos planus, mokyklos ugdymo planą. Iš pokalbių su pedagogais paaiškėjo, kad mokyklos personalas pasidalijęs funkcijomis, darbais, dažnai formaliai ir neformaliai susitinka ir tariasi, reflektuoja.
* Kad mokykloje sudarytos palankios sąlygos reikštis kiekvieno iniciatyvoms ir idėjoms, patvirtino NŠA apklausa. 90 proc. pedagogų tvirtina, kad mokyklos vadovai telkia mokyklos bendruomenę ugdymo pokyčiams bei palaiko pedagogų profesinę refleksiją ir tobulėjimą. Pokalbiuose mokytojai patvirtino, kad Metodinėje grupėje dirba kaip komanda, tobulinanti mokyklos veiklos kokybę: visi dalyvauja įsivertinimo procese, pasiskirsto į grupeles ilgalaikiams planams, strateginiams dokumentams rengti, dalijasi patirtimi, analizuoja mokinių pasiekimus ir pažangą. NŠA apklausoje 68,8 proc. pedagogų pritaria, kad mokykloje yra numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi. Vertintojai pastebi veiksmingą įtraukties atžvilgiu 2020 m. mokykloje pradėtą veikimo kartu praktiką, kai pradinio ugdymo pedagogai, mokytojai dalykininkai, pagalbos mokiniui specialistai aptaria kiekvieno mokinio pasiekimų ūgties stebėjimus klasių koncentrais, dalijamasi informacija, įžvalgomis, kaip skirtingų poreikių ir galimybių mokiniams pasiekti optimalių ugdymosi rezultatų.
* Priimti įtraukčiai palankūs sprendimai, kai mokykloje, veikiant kartu mokyklos vadovams, mokytojams, tėvams, pagalbos mokiniui specialistams:
* sukurtas „Mokinių pasiekimų ir pažangos stebėjimo, fiksavimo ir pagalbos mokiniui teikimo tvarkos aprašo“ priedas „Mano mokymosi sėkmės planas“ (1 ir 2–4 klasėms), kuris kaupiamas mokinio pasiekimų ir pažangos aplanke „Korys“;
* sukurtos ugdymo(si) ir poilsio zonos, tenkinančios įvairius mokinių poreikius (įvairiai judėti, aktyviai žaisti, tyrinėti, pažinti daržą);
* dalis mokyklos pradinių klasių mokytojų kartu dalyvauja informatikos ir technologinės kūrybos mokymosi programoje „Vedliai“. Jų įgyti gebėjimai, iniciatyvos mokykloje panaudojami ankstyvajam pradinukų IT mokymui, įgyvendinant projektą „Informatikos ir technologinės kūrybos ugdymo programos įgyvendinimas pradinėse klasėse“;
* stebėtose pamokose fiksuotas veiksmingas mokytojos ir padėjėjos bendradarbiavimas, kuris padėjo sėkmingam kiekvieno mokinio įsitraukimui į bendras ugdymosi veiklas: 1b, 2a, 4b kl. lietuvių k. ir matematikos, 1c kl. fizinio ugdymo, matematikos, šokio, 4a kl. matematikos pamokose.
* Iš pokalbių su mokytojais paaiškėjo, kad mokykloje kolegialus mokymasis – potencialus: mokytojai bendradarbiauja ir mokosi vieni iš kitų dalydamiesi patirtimi iš lankytų kvalifikacijos tobulinimo renginių, seminarų, ruošdami ir Metodinėje grupėje skaitydami pranešimus. Pranešimų temas pasirenka remdamiesi savo patirtimi arba pasiūlo Metodinės grupės pirmininkė. NŠA apklausos duomenimis, 35 proc. pedagogų mano, kad mokytojams dažnai trūksta laiko bendradarbiavimui. Susitarimo stebėti kolegų pamokas ir, mokantis vieniems iš kitų, tobulinti savo pamokos aspektus mokykloje nėra, tai daroma savanoriškai. NŠA apklausoje dalis (31,6 proc.) pedagogų pritaria teiginiui, kad „*Mokykloje įprasta stebėti kitų kolegų pamokas*“ *ir* 20 proc. mokytojų turi nuostatą, kad „*Kitų kolegų nuomonė apie mano darbą man yra mažai naudinga*“*.*

Vertintojai pastebi kolegialų mokymąsi kaip potencialų mokyklos veiklos aspektą, kurį verta išplėtoti remiantis mokyklos savivaldos veiksmingumu, bendradarbiavimo kultūra, daugumos mokytojų asmeniniu meistriškumu. |
| 1.5.Bendradarbiavimas su tėvais / globėjais, 3 lygis | Tėvų (globėjų) pažinimas ir sąveika mokykloje tenkina daugumos poreikius:* NŠA atliktoje apklausoje 80 proc. mokinių tėvų pritaria teiginiui, kad „*mokykloje yra laukiami*“, o kad „*mokytojų ir tėvų susitikimai, aptariant vaiko pažangą, gerina mokymosi rezultatus*“ sutinka 78,6 proc. Pažymėtina, kad NŠA apklausoje dalyvavusių tėvų, kurių vaikai gauna specialiąją pedagoginę pagalbą, beveik visų teiginių vertinimai yra mažiau palankūs įtraukiojo ugdymo nuostatoms (tai pasakytina apie jų nuomonę dėl bendruomenės kūrimo, mokyklos atvirumo ir prieinamumo, įtraukiojo ugdymo vertybių puoselėjimo).
* Mokytojai, mokiniui pagalbą teikiantys specialistai, dalyvavę Metodinės grupės ir Vaiko gerovės komisijos pokalbiuose su vertintojais, vardino informavimo ir bendravimo formas, kurios suteikia galimybes visiems tėvams gauti informacijos ir dalyvauti savo vaikų ugdymo procese – visuotinius ir klasių susirinkimus, individualius pokalbius, konsultacijas, TAMO dienyne ir mokyklos interneto svetainėje teikiamą informaciją.
* Iš dokumentų, mokyklos interneto svetainės analizės, pokalbio su mokinių tėvų atstovais paaiškėjo, kad visuotiniai susirinkimai vyksta 2–3 kartus per mokslo metus, per juos teikiama informacija, priimami nutarimai, vykdomas mokinių tėvų švietimas prevencinėmis temomis. Individualūs pokalbiai su mokinių tėvais, VGK posėdžiai organizuojami spręsti pagalbos specialisto, mokytojo ar tėvų iškeltą mokinių ugdymo(si) problemą, aptarti pasiekimus ir pažangą. Mokyklos interneto svetainėje paskelbtas lankstus mokinių tėvų (globėjų) konsultacijų grafikas, kuriame nurodoma savaitės dienos, valandos (nuo 7.30 val. iki 18.00 val.) ir kabinetai, kuriuose dalykų ir neformaliojo vaikų švietimo mokytojai bei mokiniui pagalbą teikiantys specialistai laukia tėvų.
* Karantino laikotarpiu tikslingai išnaudojama mokyklos interneto svetainė ir „Facebook“ puslapis: nuolat atnaujinama informacija apie darbo organizavimo pakeitimus, skelbiami sveikatos ir saugumo užtikrinimo susitarimai, informaciniai ir šviečiamieji pranešimai mokinių tėvams ir bendruomenei (pvz., „Ypatingas vaikas“, „Virtuali ekskursija po mokyklą“). Tėvams konsultuoti yra sukurta registracijos nuoroda mokyklos svetainėje. Gali iš anksto užsiregistruoti pas bet kurį specialistą, dirbantį mokykloje, ir susitikti. Mokykla šį įrankį vertina teigiamai, nes jau per pirmąjį mėnesį gavo 4 užklausas konsultuotis.
* Vertintojai fiksavo gerą mokinių tėvų (globėjų) įsitraukimą į mokyklos veiklą. Pokalbiuose mokyklos bendruomenės nariai vardino sėkmingo bendradarbiavimo pavyzdžius, kai mokinių tėvų įsitraukimas į vaikų ugdymą(si) padėjo praplėsti jų kultūrinį akiratį, suteikė galimybę dalyvauti prasmingose veiklose, projektuose, prisidėjo ugdant bendrąsias kompetencijas. Aktyvesni mokinių tėvai kartu su vaikais dalyvauja sporto šventėse, varžybose, ekskursijose, kviečia į savo darbovietes, veda pamokas. Tradicinė pirmokų tėvelių talka padeda puoselėti ir kurti mokyklos aplinką. NŠA atliktoje apklausoje dauguma (85 proc.) pedagogų teigia, kad tėvai aktyviai dalyvauja vaikų ugdymo procese, dauguma tėvų (86,1 proc.) pritaria teiginiui, kad „*Tėvai yra įtraukti į mokyklos gyvenimą*“. Mokiniams ir jų tėvams skatinti bei jų iniciatyvoms palaikyti sukurta Mokyklos garbės knyga, kurioje už nuopelnus mokyklai įrašomi mokinių ir tėvų vardai. Šiais metais fiksuoti 88 įrašai.

Vertintojų teigimu, mokykloje veikianti bendradarbiavimo ir informavimo sistema tenkina daugumos tėvų įsitraukimo į vaikų ugdymą(si) poreikius ir galimybes, palaiko, skatina mokinių pažangą, stiprina jų psichinę, fizinę sveikatą ir socialumą. |
| 1.6. Mokyklos tinklaveika, 4 lygis | Paveikus mokyklos atvirumas ir prasminga, įtrauktį paremianti mokyklos tinklaveika: * Mokykloje užmegzti socialiniai ryšiai su 24 socialiniais partneriais. Partnerystės reikšmingumą mokyklos bendruomenei akcentavo pokalbiuose dalyvavę pedagogų ir tėvų atstovai, mokyklos vadovai. NŠA apklausoje didesnė pusė (60 proc.) pedagogų prieštarauja, kad „*Mokyklos bendradarbiavimas su socialiniais partneriais yra labai formalus*“, bet 40 proc. tuo abejoja. Tikėtina, kad dalis bendruomenės mažiau žino apie mokyklos tinklaveikos ir partnerystės ryšių naudą.
* Glaudūs kultūriniai, socialiniai ryšiai mokyklą sieja su Šeškinės bendruomenių sąjunga – bendros kultūrinės, socialinės, pilietiškumo iniciatyvos papildo ir įprasmina mokinių ugdymo turinį, ugdytiniai turi galimybę dalyvauti renginiuose, šventėse. 77,8 proc. pedagogų NŠA apklausoje patvirtina, kad „*mikrorajono bendruomenė yra aktyvi mokyklos gyvenime*“.Iš mokyklos strateginių dokumentų, finansinių ataskaitų ir pirminės informacijos paaiškėja, kad tinklaveika padeda mokyklai siekti užsibrėžtų tikslų, paremia visų mokinių įtrauktį:
* su kitomis ugdymo įstaigomis Vilniaus mieste, kurių ugdytiniai būsimi ar buvę Šeškinės pradinės mokyklos mokiniai. Juos sieja bendri renginiai, tikslas palengvinti vaikų adaptaciją (Vilniaus lopšeliai-darželiai „Ozas“, „Varpelis“, „Bitutė“, Vilniaus Žygimanto Augusto pagrindinė mokykla);
* specialiųjų ugdymosi poreikių turinčių mokinių ugdymą papildyti ir mokytojų bei tėvų žinias, kompetencijas tobulinti padeda ryšiai su Lietuvos aklųjų ir silpnaregių ugdymo centro Sutrikusios raidos vaikų konsultavimo skyriumi, PPT, Vilniaus švietimo pažangos centru. Su kitomis šalies ugdymo įstaigomis bei kitų šalių atstovais nuo 2007 m. mokyklos vadovai ir mokytojai nuolat dalijasi savo sukaupta patirtimi, ugdant mokinius, turinčius elgesio ir emocijų sutrikimų (pranešimų skaitymai, metodinės dienos, seminarai, organizuotos konferencijos);
* atskleisti įvairius mokinių talentus padeda artima partnerystė su neformaliojo ugdymo paslaugų tiekėjais, vykdant „Gabių ir talentingų vaikų ugdymo programą“, organizuojant renginius, būrelius (Kazimiero Simonavičiaus universitetas, Vilniaus Broniaus Jonušo muzikos mokykla, Vilniaus vaikų ir jaunimo klubas „Meteoras“, Viešosios įstaigos „Lietuvos šachmatų mokykla“, „Mokslo šviesa“, „Robotikos akademija“, sporto klubas „SHIN);
* su kitomis įstaigomis organizuojamos ugdymo turinį papildančios, įprasminančios veiklos, projektai, renginiai, išvykos (VšĮ Kultūros ir švietimo centras Vilniaus mokytojų namai, Vilniaus švietimo pažangos centras, Vilniaus saugaus eismo mokykla, Vilniaus m. VPK 6-asis policijos komisariatas, Lietuvos nacionalinė Martyno Mažvydo biblioteka, VšĮ „Vaikų ugdymas“, mokinių tėvų darbovietės).
* Socialinių partnerių tinklą praplečia mokyklos organizuojami renginiai Vilniaus miesto 1–4 klasių mokiniams. Vertintojų vizito metu buvo ruošiamasi Tolerancijos dienai, mokykla organizuoja Vilniaus miesto 3–4 klasių mokinių viktoriną „Esu tolerantiškas“, 1–4 klasių mokinių vokalinių ansamblių, chorų festivaliui „Advento tyloje“ ruošėsi būrelio „Garsiukai“ nariai. Visuose pokalbiuose mokyklos bendruomenės nariai prisimena jautrią socialinę-pilietinę akciją (pagal vykdomą mokyklinį projektą „Visi vienodi, visi skirtingi“) „Kalėdiniai sveikinimai Visagino socialinės globos namų gyventojams“.
* Mokykloje kryptingai planuojamos visų mokinių įtrauktį paremiančios ir lėšų mokyklos tikslams įgyvendinti pritraukiančios partnerystės. Mokykla dalyvauja Vilniaus švietimo pažangos centro projektuose: „Informatikos ir technologinės kūrybos ugdymo programos įgyvendinimas pradinėse klasėse“ – mokinių IT ugdymas, „Šiuolaikiškas matematinių gebėjimų ugdymas ir pažangos stebėsena“ – projekto lėšomis apmokėta matematikos mokymo(si) platforma „Eduten Playground“ naudojasi visi mokyklos mokiniai. Mokykla įgyvendina Vilniaus m. savivaldybės 2020–2025 m. „Kokybiškų švietimo paslaugų prieinamumo visiems Vilniaus miesto vaikams priemonių plano“ 4.5. priemonę „Vilniaus miesto savivaldybės mokyklų pirmose klasėse užtikrinti po vieną mokytojo padėjėją“ – pirmose klasėse stebėtose pamokose padėjėjos padėjo įsitraukti visiems mokiniams ir taip siekti aukštesnės ugdymo(si) kokybės.

Vertintojai surinko duomenis apie kryptingą mokyklos tinklaveiką, padedančią mokiniams ugdytis socialines, komunikavimo, iniciatyvumo ir kūrybingumo, pažinimo kompetencijas, sudarančias sąlygas jų kultūrinei, socialinei įtraukčiai. Apibendrinę išvardintus argumentus vertintojai teigia, kad įtrauktį paremianti mokyklos tinklaveika su socialiniais partneriais ir vietos bendruomene yra stiprusis mokyklos veiklos aspektas. |
| 1.7. Kompetencija, 3 lygis | Mokytojų kompetencija yra paveiki:* Mokytojų profesionalumą rodo ambicinga mokyklos misija „*Mokykla, teikdama kokybišką pradinį išsilavinimą, kurdama šiuolaikišką ir saugią mokymosi aplinką, siekia atskleisti vaiko kūrybines galias, moko jį pažinti, atrasti ir pasirinkti*“. Mokytojai išmano savo ugdymo sritį ir tai rodo išorinio vertinimo metu užfiksuotos mokymo paradigmos: 24,2 proc. pamokų stebėta tradicinė poveikio paradigma (mokinys pasyvus informacijos priėmėjas), 45,5 proc. – sąveikos paradigma (vertinamas mokinio dalyvavimas mokymo procese), 30,3 proc. – mokymosi paradigma (mokinys yra pats atsakingas už savo mokymąsi).
* 2021 m. rugsėjį NŠA atlikta tėvų apklausa rodo, kad mokytojams kiekvienas vaikas yra svarbus ir vertingas (90,7 proc.), kai mokiniui kyla sunkumų, mokytojai noriai suteikia pagalbą (91,8 proc.), stengiasi vienodai gerai dirbti su kiekvienu, nepriklausomai nuo gebėjimų ir pasiekimų (93 proc.), geba aiškiai ir suprantamai mokyti vaikus (94,5 proc.). Tos pačios apklausos pedagogų atsakymai rodo, kad mokykloje atsižvelgiama į visų mokinių nuomonę ir siūlomas idėjas (73,7 proc.), mokykloje mokytojai gerbia kiekvieną mokinį (100 proc.) ir kasdienėje kalboje vengiama vartoti etiketes „specialieji poreikiai“, „specukai“ ir pan. (66,7 proc.). Pastarasis klausimas rodo, kad pedagogams reikia labiau atkreipti dėmesį į įtraukiojo ugdymo sąvokas, vartojamas kasdieniame mokyklos gyvenime.
* Vertintojų pokalbio su Mokyklos taryba metu buvo išsakyta, kad pedagogai yra savo srities profesionalai, daug komunikuoja su tėvais, sistemingai teikia grįžtamąjį ryšį ir padeda mokiniams pasiekti gerų rezultatų, kas ypač tampa akivaizdu perėjus mokytis į aukštesnę pakopą – į 5 klasę. Gerą mokinių paruošimą rodo ir 2021 m. Nacionalinio mokinių pasiekimų patikrinimo rezultatai. Tiek matematikos, tiek skaitymo surinktų taškų vidurkis viršija savivaldybės ir šalies taškų vidurkį.
* Nors mokykloje 23 mokytojai turi didesnį nei 15 metų darbo stažą ir daugiau dirbančių pedagogų yra vyresnio amžiaus, nuotolinis ugdymas mokykloje vyko sklandžiai. Pedagogai kėlė kvalifikaciją, skyrė laiko asmeniniam tobulėjimui IKT srityje ir stengėsi užtikrinti kiekvieno mokinio įtraukimą į ugdymo procesą nuotolinio ugdymosi metu. Tai pokalbiuose su vertintojais pabrėžė ir tėvai, ir mokytojai.
* Visi mokytojai tobulina savo kompetencijas emocinio intelekto ugdymo srityje, visi klasių mokytojai savo klasėse, per klasių valandėles diegia socialines emocines kompetencijas ugdančią programą ,,Lions Quest“. Mokyklos strateginiuose dokumentuose ir iš pokalbių su mokytojais matyti, kad kvalifikacijos tobulinimas vyksta kryptingai, siekiant įgyvendinti mokyklos metų veiklos plano tikslus.

Pateikti duomenys rodo, kad mokytojų kompetencija tinkama, pedagogai išmano savo ugdymo sritį ir siekia dirbti kuo geriau, kad į ugdymosi procesą įtrauktų kiekvieną mokinį. |
| 1.8. Nuolatinis profesinis tobulėjimas, 3 lygis | Mokytojų nuolatinis profesinis tobulėjimas vertinamas gerai:* Mokytojų profesinis tobulėjimas vyksta atsižvelgiant į mokyklos metų veiklos plano tikslus. 2020 m. veiklos plano ataskaitoje teigiama, kad pedagogai nuolat skatinti sistemingai ir kryptingai tobulinti savo profesines kompetencijas seminaruose ir mokymuose. Per mokslo metus pedagogai 156 kartus dalyvavo 45 kvalifikacijos tobulinimosi kursuose ir mokymuose. Matyti, kad mokymų temos atspindi įtraukiojo ugdymo idėjas: „Laikas kartu“ („Lions Quest“ XXI amžiaus socialinės emocinės kompetencijos), „Saugios mokymo(si) aplinkos kūrimas mokytojui, mokiniams ir mokinių tėvams“, „Išorės vertinimas – ugdymo proceso, orientuoto į mokinio poreikius, mokyklos tobulinimą, vertinimas“, „Alfa kartos vaikų pažinimas, stiprinant vaikų emocinę ir fizinę sveikatą“ ir kt.
* Mokyklos pirminėje informacijoje pateikti duomenys ir pokalbiai su Metodine grupe rodo, kad pedagogai analizuoja ugdymo procesą, teikia grįžtamąjį ryšį vieni kitiems ir vykdo sklaidą Metodinės grupės susirinkimuose. Mokytojų profesionalumą rodo ir mokinių tiriamųjų-kūrybinių, projektinių darbų parodos, kurios leidžia kiekvienam vaikui tobulinti savo dalykines ir bendrąsias kompetencijas. Taip pat mokykloje aktyviai inicijuojamas ir koordinuojamas mokytojų ir mokinių dalyvavimas įvairaus lygio (miesto, šalies ir tarptautinio) projektuose. Nuo 2007 m. mokykla nuolat dalijasi savo sukaupta patirtimi ugdant mokinius, turinčius elgesio ir emocijų sutrikimų, Lietuvos mastu (15 metodinių dienų, seminarų, konferencija).
* 2021 m. rugsėjo mėn. NŠA atlikta pedagogų apklausa rodo, kad visi apklausoje dalyvavę mokytojai bet kada gali prašyti kolegų profesinės pagalbos, tik 20 proc. apklausoje dalyvavusių mokytojų sako, kad mokykloje mokytojų bendrystė – tik gražus žodis, nes realiai kiekvienas dirba sau, o 84,2 proc. apklaustųjų mano, kad kiekvienas specialistas mokykloje turi lygias darbo ir karjeros galimybes.
* Vertintojų pokalbiai su mokyklos vadovais, mokytojais rodo, kad mokykloje palaikoma mokymosi kultūra – mokytojai įsivertina savo asmenines kompetencijas, būtinas profesinio tobulėjimo sritis ir nusimato savo profesinio tobulėjimo būdus. Tačiau kelti savo kvalifikacinės kategorijos dažnas mokytojas nenori. Mokykloje 23 mokytojai turi didesnį nei 15 metų darbo stažą, o aukštą kvalifikacinę kategoriją turinčių pedagogų nėra daug: neturintys kvalifikacinės kategorijos mokytojai – 1, mokytojai – 2, vyr. mokytojai – 11, mokytojai metodininkai – 5 mokytojai. Švietimo pagalbos specialistų aukščiausia kategorija – vyresnysis. Per pokalbius su vertintojais mokytojai sakė, kad nedaug liko iki pensijos, nori tik ramiai dirbti, kad jiems nereikia, tik retas kalbintas pedagogas pasisakė, kad ruošiasi kelti kvalifikaciją. Tokios mokytojų nuostatos nerodo aukšto reiklumo sau ir neatspindi tų kompetencijų, kurias mokytojai demonstruoja vesdami pamokas.
* Vertintojai stebėdami pamokas matė profesionalų mokytojų darbą ir apibendrinus visas vertinimo metu stebėtas pamokas matyti, kad visi vertinimo aspektai įvertinti gerai: „Ugdymosi aplinkų“ vidurkis – 3,18, „Vadovavimo kiekvieno mokinio ugdymuisi“ – 2,91, „Mokymosi patirčių“ – 2,82, „Vertinimo ugdant“ – 2,82 ir „Kiekvieno mokinio pažangos ir pasiekimų“ vidurkis – 2,61 (žr. priede 1 pav.).

Surinkta ir apibendrinta informacija rodo, kad nuolatinis profesinis mokytojų tobulėjimas yra tinkamas ir atspindi mokyklos veiklos dokumentuose reglamentuojančius veiklos prioritetus. |
| ***Stiprieji vertinamos srities veiklos aspektai***  | * Vizijos bendrumas įtraukios sampratos įgyvendinimo link.
* Bendruomenės sprendimų pagrįstumas įtraukčiai: pripažįstami ir atstovaujami visų mokyklos bendruomenės narių interesai, įsiklausoma į jų siūlymus.
* Mokyklos vadovų įsipareigojimas susitarimams dėl visų mokinių įtraukties gerinimo.
* Didelė patirtis dirbant su vaikais, turinčiais elgesio ir emocijų sutrikimų. Įkurta specialioji klasė. Mokiniai ugdomi dalinės integracijos būdu – visų pirma integruojami į tuos dalykus, kurie jiems geriausiai sekasi, vėliau po truputį į kitus.
* Visos dienos mokyklos veikla, orientuota į mokinių užimtumą norima popamokine veikla, žaidimus lauke ir viduje, pagalbą mokantis ir namų darbų atlikimą.
* Mokyklos savivaldos veiksmingumas įtraukčiai: institucijos tariasi ir priima sprendimus dėl mokinių įvairovės poreikių tenkinimo.
* Kryptinga mokyklos tinklaveika padeda mokiniams ugdytis socialines, komunikavimo, iniciatyvumo ir kūrybingumo, pažinimo kompetencijas, sudaro sąlygas kiekvieno kultūrinei, socialinei įtraukčiai.
* Veiksminga praktika mokykloje, kai pradinio ugdymo mokytojai, mokytojai dalykininkai, pagalbos mokiniui specialistai aptaria kiekvieno mokinio pasiekimų ūgties stebėjimus klasių koncentrais, dalijamasi informacija, įžvalgomis, kaip skirtingų poreikių ir galimybių mokiniams pasiekti optimalių ugdymosi rezultatų.
 |
| ***Tobulintini vertinamos srities veiklos aspektai***  | * Reikalingų išteklių (suasmenintam mokymui, IT naudojimo, skaitmeninio ugdymo turinio ir kt.), skatinančių mokymosi turinio įvairius perteikimo būdus, efektyvus valdymas.
* Mokykloje trūksta mokytojų kolegialaus mokymosi dėl įtraukties, stebint kolegų pamokas, mokytis vieniems iš kitų ir taip tobulinti savo pamokos aspektus.
* Vertinti tinklaveikos naudą įtraukties atžvilgiu, informuoti apie tai mokyklos bendruomenę.
 |
| ***Vertinamos srities rekomendacijos*** | 1. Remiantis mokyklos savivaldos veiksmingumu, bendradarbiavimo kultūra, daugumos mokytojų asmeniniu meistriškumu, išplėtoti kolegialų mokymąsi dėl įtraukties pamokose (stebint ir aptariant kolegų pamokas, kartu studijuojant šaltinius, dalijantis išbandytais metodais, atrastomis priemonėmis).
2. Plėtoti reikalingų išteklių, skatinančių mokymosi turinio įvairius perteikimo būdus, įsigijimą ir panaudojimą ugdymo procese.
3. Skleisti gerąją patirtį šalyje apie įtraukiojo ugdymo mokykloje kultūros formavimą (bendruomenės kūrimą, vertybių puoselėjimą) ir įtraukiojo ugdymo politikos įgyvendinimą (mokyklos prieinamumas, atvirumas kiekvienam, pagalba mokinių įvairovei ir skirtybėms).
 |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 3**

|  |  |
| --- | --- |
| **Rodiklis, vertinimo lygis**  | Vertinimo pagrindimas,apibendrinimas |
| 2.1. Ugdymo(si) planavimas, 3 lygis | Ugdymosi planavimas vertinamas gerai:* Išorinio vertinimo metu stebėtos 33 pamokos ir 8 neformaliojo ugdymo užsiėmimai. Pamokos aspekto „Vadovavimas kiekvieno mokinio ugdymuisi“ bendras vertinimas – 2,91. Šis aspektas, kaip stiprusis pamokos veiklos aspektas, mokytojams buvo pasakytas 31 kartą, o kaip tobulintinas aspektas – 34 kartus. Prieduose pateiktame 5 pav. „Pamokos aspekto „Vadovavimas kiekvieno mokinio ugdymuisi“ vertinimas pagal klases“ matyti, kad aukščiausiai įvertintos 1-ose klasėse stebėtos pamokos, o pateiktame 6 pav. matyti sąsajos tarp mokytojų kvalifikacinės kategorijos ir pamokos vertinimo. Aukščiausiai įvertintos mokytojų ir mokytojų metodininkų stebėtos pamokos (abiejų pozicijų lygio vidurkis – 3).
* Stebėtos pamokos parodė, kad mokytojams trūksta žinių ir gebėjimų su mokiniais aptarti pamokos tikslą taip, kad kiekvienas aiškiai žinotų laukiamą asmeninį rezultatą. Mokytojų nuostatos stebėtose pamokose apsiribojo mokinių įsitraukimu į nurodytas veiklas, visų pateiktų užduočių atlikimu, tačiau mokiniai neskatinti išsikelti asmeninių mokymosi lūkesčių ir, vadovaudamiesi jais, tikslingai siekti pažangos. 63,6 proc. stebėtų pamokų „Vadovavimo kiekvieno mokinio ugdymuisi“ rodiklis „Ugdymo(si) tikslai“ buvo įvardintas kaip tobulintinas pamokos veiklos aspektas, kaip stiprusis aspektas – tik 12,1 proc. pamokų. Puikiai atskleisti asmeniniai mokinių tikslai stebėti 1c kl. šokio, matematikos, 3c kl. pasaulio pažinimo, 4a, 4c kl. matematikos ir 4c kl. lietuvių k. pamokose.
* Pamokos aspekto „Vadovavimo kiekvieno mokinio ugdymuisi“ rodiklis „Mokinių įvairovės pažinimas“ kaip stiprusis pamokos aspektas buvo paskelbtas 6 proc. stebėtų pamokų, o rodiklis „Pastoliavimas mokiniui ugdymo procese“ – 33,3 proc. pamokų, kaip tobulintinas veiklos aspektas pastoliavimas išskirtas 18,2 proc. stebėtų pamokų. Dauguma mokytojų stebėtose pamokose neproporcingai paskirstė dėmesį skirtingų poreikių mokiniams, visai klasei ar grupei dažniausiai teikė tas pačias užduotis, neugdė aukštesniųjų mąstymo gebėjimų, nepergrupavo jų pagal mokymosi poreikius. Daugiausia stebėtos dvi pagalbos gabiems mokiniams formos: krūvio didinimas ir pagalba draugui. Tiek pamokų, neformaliojo ugdymo užsiėmimų stebėjimas, tiek pokalbiai su Vaiko gerovės komisija rodo, kad gabių mokinių ugdymui dėmesys skiriamas neformaliojo ugdymo veiklose, tačiau pamokose tinkamo dėmesio gabiems mokiniams pritrūko. Gerieji pastoliavimo pavyzdžiai, kuomet mokytojo priimti edukaciniai sprendimai padėjo kiekvienam mokiniui siekti sėkmės, stebėti 1b kl. lietuvių k., matematikos, 2c kl. matematikos, 2–4e kl. lietuvių k., matematikos, 4a, 4b kl. matematikos ir 4d kl. lietuvių k. pamokose. Vertintojai taip pat pastebėjo, kad mokytojai savo pamokose linkę teikti perteklinę pagalbą, taip užkirsdami kelią patiems mokiniams susirasti atsakymus į rūpimus klausimus, spręsti mokymosi problemas ir trikdydami individualiai dirbančius mokinius.
* NŠA pedagogų apklausos rezultatai rodo, kad 84,2 proc. mokytojų ruošdamiesi pamokai parengia skirtingo lygio užduotis, 94,8 proc. sako, kad planuodami pamoką numato, kaip įtraukti kiekvieną mokinį, 94,8 proc. apklaustųjų teigia, kad ruošdamiesi pamokai numato galimybes mokytis skirtingais būdais (žodiniu, vaizdiniu, kinesteziniu ar kt. būdu), tačiau 35,2 proc. mokytojų paprastai visiems klasės mokiniams skiria vienodus namų darbus. Apklausoje dalyvavę tėvai teigia, kad mokytojai jų vaikui padeda siekti geriausio rezultato (89,1 proc.), mokytojams kiekvienas vaikas yra svarbus ir vertingas (90,7 proc.), mokykla deda daug pastangų, kad joje visiems būtų gera (95,5 proc.), mokytojai stengiasi vienodai gerai dirbti su kiekvienu vaiku, nepriklausomai nuo jo gebėjimų ir pasiekimų (93 proc.). Apklausos rezultatai rodo, kad mokykloje tinkamai puoselėjamos įtraukiojo ugdymo idėjos.
* Iš mokyklos dokumentų analizės vertintojai daro išvadą, kad rengiant mokyklos veiklos planavimo dokumentus, sudarant tvarkaraščius tinkamai naudojamasi ugdymo turinio planavimo ir organizavimo galimybėmis, atsižvelgiama į daugumos mokinių, tėvų poreikius, mokyklos misiją ir prioritetus. Pokalbyje su Mokyklos taryba taip pat paaiškėjo, kad šiuolaikiniai tėvai yra reiklūs, skaito dokumentus, teikia mokyklai pasiūlymus, patarimus ir yra patenkinti mokinių paruošimu, pasiekimais, kurie padeda sklandžiai mokytis perėjus į 5 klasę. Mokinių poreikiams tenkinti mokykloje puikiai pasitarnauja ir kassavaitinės projektinės pamokos, per kurias, mokytojų teigimu, organizuojama tai klasei reikalingiausia, naudingiausia veikla, pvz., socialinių įgūdžių ugdymo užsiėmimai, vykstama į baseiną, stiprinami matematiniai gebėjimai, atliekami projektai ir t. t. Planavimo lankstumas ir nuoseklumas stebėtas išorinio vertinimo metu ir 42,4 proc. stebėtų pamokų šis aspektas išskirtas kaip vienas stipriųjų pamokos veiklos aspektų. Tokiose pamokose buvo ugdomas bendradarbiavimas, užduotys skatino mokymąsi ir nuosekliai sunkėjo, buvo stebima įtraukių, mokinius motyvuojančių metodų įvairovė, ugdomi ne tik dalykiniai, bet ir bendrieji gebėjimai. Gerieji pavyzdžiai stebėti 1c kl. fizinio ugdymo, šokio, 2a, 2c, 3a, 3c, 4d kl. matematikos, 3a kl. muzikos, 2a, 3a, 3c, 4c, 4d kl. lietuvių k. pamokose. Kaip tobulintinas veiklos aspektas „Planavimo lankstumas ir nuoseklumas“ mokytojams pasakytas 9,1 proc. stebėtų pamokų.
* Nors mokykloje trūksta pagalbos specialistų, tačiau vertinimo metu stebėta, kad įstaiga tinkamai sukonstravusi specialistų, mokytojų padėjėjų darbo grafiką, kad būtų tinkamai tenkinami mokinių poreikiai. Švietimo pagalbos specialistų ir mokytojų padėjėjų vaidmenys mokykloje svarbūs. Lanksčiai įtraukiant į ugdymosi procesą visus specialiųjų ugdymosi poreikių turinčius mokinius, pagalbos mokiniui specialistų tiek tarpusavio bendradarbiavimas, tiek bendradarbiavimas su mokytojais yra reikšmingas ir tai stebėta vertinimo metu. Vertintojai taip pat pastebėjo, kad tikslingiau būtų spec. pedagogams dažniau teikti pagalbą pamokoje, o ne išsivedant mokinius iš klasės. Dirbant kartu vienoje klasėje, stiprėtų specialisto ir mokytojo bendradarbiavimas bei specialiųjų ugdymosi poreikių turintys mokiniai būtų labiau įtraukti į ugdymosi procesą kartu su kitais mokiniais. Taip pat norisi pabrėžti, kad tinkamą ir laiku suteiktą pagalbą mokiniai gauna specialiojoje klasėje (6 mokiniai), kur ugdomi dalinės integracijos būdu. 2021 m. NŠA atliktoje apklausoje taip pat atsispindi pagalbos specialistų darbo kokybės apibrėžtis. 70 proc. tėvų teigia, kad specialistų (specialiojo pedagogo, logopedo, psichologo) pagalba vaikui labai veiksminga. Apklausoje dalyvavę mokytojai teigia, kad mokykloje specialusis pedagogas pagalbą mokiniams dažniausiai teikia savo kabinete (88,9 proc.), o kartu su mokytoju pamokoje dirbantis specialusis pedagogas, mokytojo padėjėjas padeda ne tik specialiųjų poreikių turintiems, bet ir kitiems mokiniams (66,7 proc.), taip pat mokytojai sako, kad mokykloje yra numatytos pagalbos priemonės grįžusių emigrantų ir imigrantų vaikams (94,1 proc.).
* Mokykla turi dalinai suformuotą pagalbos mokiniui specialistų komandą, kuri tinkamai atliepia bendruomenės poreikius, tai pokalbiuose su vertintojais teigė mokytojai ir tėvų atstovai. Vertintojai vizito metu stebėdami pamokas taip pat fiksavo tinkamą ir laiku suteiktą specialiąją pagalbą. Puikus mokyklos indėlis ir pagalbos komandos pastiprinimas –dalyvavimas Vilniaus miesto savivaldybės projekte „Kokybiškų švietimo paslaugų prieinamumo visiems Vilniaus miesto vaikams priemonių planas“. Mokykloje kuriamas naujas darbo modelis, kuriame kiekviena pirmokų klasė turi po atskirą mokytojo padėjėją, kurio pagalba užtikrina aukštesnę ugdymo(si) kokybę. Taip pat tiek tėvai, tiek mokytojai kalbėjo apie sėkmingą ir prasmingą Visos dienos mokyklos veiklą, kurioje padedama mokiniams prasmingai praleisti laisvalaikį bei pasiruošti ateinančios dienos pamokoms kiekvienam savo tempu ir pagal savo asmeninius poreikius. Mokyklos ugdymo plano analizė parodė, kad yra sukurtos tvarkos, susitarimai, kurie reglamentuoja, kaip dirbama su mokiniais, kurie ateina į mokyklą po ilgesnės ligos, grįžusiems iš užsienio, turinčiais elgesio ir emocijų sutrikimų. NŠA pedagogų apklausa rodo, kad mokyklai svarbus kiekvienas vaikas, kiekvienam suteikiama reikalinga pagalba (95 proc.), o mokyklos pagalbos teikimo politika labiau orientuota į prevenciją – tai atskleidžia apklausos teiginys „*Mokyklos pagalbos vaikui politika labiau orientuota į „gaisrų gesinimą“* *nei į prevenciją*“, kuriam pritarė tik 11,2 proc. apklausoje dalyvavusių pedagogų.

Surinktų duomenų analizė rodo, kad „Ugdymo(si) planavimas“ mokykloje tinkamas, o aspektai „Mokinio asmeninės pažangos planavimas pamokoje“ ir „Pastoliavimas kiekvienam mokiniui pamokoje“ yra nesistemingi ir tai yra tobulintini mokyklos veiklos aspektai. |
| 2.2. Įgalinantis vadovavimas mokymuisi ir mokinių mokymosi patirtys, 3 lygis | Įgalinantis vadovavimas mokymuisi ir mokinių mokymosi patirtys yra paveikūs:* Pamokos aspekto „Mokymosi patirtys“ bendras vertinimas – 2,82. Kaip stiprusis pamokos veiklos aspektas jis buvo mokytojams pasakytas 22 kartus, o kaip tobulintinas aspektas – 8 kartus. Prieduose pateiktame 7 pav. „Pamokos aspekto „Mokymosi patirtys“ vertinimas pagal klases“ matyti, kad aukščiausiai įvertintos 1-ose klasėse stebėtos pamokos, o pateiktame 8 pav. matyti sąsajos tarp mokytojų kvalifikacinės kategorijos ir pamokos vertinimo. Aukščiausiai įvertintos mokytojų metodininkų stebėtos pamokos (lygio vidurkis – 3).
* 63,6 proc. stebėtų pamokų vertintojai fiksavo motyvuojantį daugumos mokinių įtraukimą į procesą. Šiose pamokose buvo stebėtas mokinių noras užduotis atlikti kuo geriau, įsitraukę, aktyvūs ir su entuziazmu užduotis atliekantys skirtingų gebėjimų ugdytiniai. Kaip stiprusis pamokos veiklos aspektas „Mokymosi patirtys“ buvo išskirtos 66,7 proc. pamokų, o kaip tobulintinas veiklos aspektas 24,2 proc. pamokų. Gerieji mokymosi patirčių pavyzdžiai stebėti 1b, 2–4e, 3b, 3c, 4b kl. lietuvių k., 2a, 2–4e, 3a, 4b, 4c matematikos ir 3c kl. pasaulio pažinimo pamokose. Stebėtose pamokose dažniausiai pritrūkdavo sudarytų galimybių mokiniams bendradarbiauti bei sąlygų įsivertinimui ir savirefleksijai sudarymo.
* 86,5 proc. tėvų, dalyvavusių NŠA apklausoje, teigia, kad jų vaikas žino, kokius tikslus turi pasiekti mokydamasis. Tos pačios apklausos pedagogų rezultatai rodo, kad mokykloje mokiniai noriai padeda vieni kitiems (90 proc.), savo pamokose darbą grupėse visada organizuoja taip, kad grupę sudarytų įvairių gebėjimų mokiniai (100 proc.), mokytojo pamokose noriai mokosi dauguma klasės mokinių (94,7 proc.), mokiniams sekasi analizuoti ir planuoti savo mokymąsi (52,6 proc.). Tiek tėvų, tiek mokytojų išsakytos pozicijos rodo, kad mokytojai dirba paveikiai, bet reikia dar paieškoti veiksmingesnių būdų, kurie įgalintų mokinius planuoti savo mokymąsi, kelti sau asmeninius tikslus ir jų kryptingai siekti.
* Vertintojai 45,5 proc. stebėtų pamokų kaip stiprųjį pamokos organizavimo aspektą išskyrė „Sąlygų supratimui ir giliam mokymuisi sudarymą“. Šiose pamokose mokiniams mokymosi medžiaga buvo pateikiama skirtingais būdais (kalba, vaizdu, praktiškai veikiant ir kt.) ir tinkamai buvo įsitikinama, kaip mokiniai suprato mokymosi medžiagą. Gerieji pavyzdžiai stebėti 1b, 2–4e, 2c, 4a, 4c kl. matematikos, 3a kl. muzikos, 4c kl. dailės ir technologijų, 2b, 3a, 3c, 4b kl. lietuvių k., 1c kl. šokio, 4a kl. pasaulio pažinimo pamokose.
* Mokymosi patirčių aspektas „Sąlygų sudarymas strategiškai taikyti ir įvairiais būdais pademonstruoti žinojimą“ išorės vertintojų kaip stiprusis pamokos organizavimo aspektas išskirtas 27,3 proc. pamokų, o kaip tobulintinas – 3 proc. pamokų. Gerieji pavyzdžiai stebėti 1b, 2a, 3c, 4c, 4d kl. matematikos, 3a kl. muzikos, 1b, 2a kl. lietuvių k., 4a pasaulio pažinimo pamokose. Minėtose pamokose kiekvienam buvo sudaromos sąlygos kuriant, planuojant, ieškant problemų sprendimo būdų ir kt. pritaikyti savo turimas žinias, tokiu būdu buvo skatinamas mokinių mokėjimo mokytis gebėjimų ugdymas. 72,7 proc. stebėtų pamokų sąlygų sudarymas mokinių žinojimui parodyti buvo vidutiniškas, neatspindintis kiekvieno mokinio mokymosi poreikių.
* Vizito metu išorės vertintojai stebėjo gerus mokytojų ir mokinių bei mokinių tarpusavio santykius, paremtus pozityvaus elgesio skatinimu. 3–4 kl. seniūnai pokalbyje su išorės vertintojais taip pat pabrėžė, kad klasės turi taisykles, dalyvavo jas kuriant ir jų laikosi, o patyčios, kurių būna labai retai, su mokytojų pagalba išsprendžiamos greitai. Pozityvaus bendravimo tikslingai mokomasi ir įgyvendinant socialines emocines kompetencijas ugdančią programą „Lions Quest“. Paveikų įtraukios kultūros kūrimą mokykloje rodo ir NŠA pedagogų apklausos rezultatai. Mokytojai sako, kad vyresnio amžiaus mokiniai globoja ir rūpinasi jaunesniaisiais (63,1 proc.), su mokiniais dažnai kalbasi apie žmonių įvairovę, skirtingas socialines aplinkas, negalią (94,7 proc.), mokiniai laikosi susitarimų ir klasės taisyklių (83,4 proc.), pamokoje kaip pedagoginį išteklių moka panaudoti vaikų skirtybes (83,3 proc.) ir mokykloje įprasta, kad pamokose dalyvauja įdomūs, aktualią mokymosi temai patirtį turintys žmonės (73,6 proc.).

Pateikti faktai leidžia teigti, kad „Įgalinantis vadovavimas mokymuisi ir mokinių mokymosi patirtys“ yra geras bei paveikus. Atkreiptinas dėmesys tik į aspektą „Sąlygų sudarymas strategiškai taikyti ir pademonstruoti savo žinojimą“, kuris pamokose įgyvendinamas ne visada sistemingai. |
| 2.3. Vertinimas ugdant ir rezultatai, 3 lygis | Tinkamas pasiekimų vertinimas mokinių įvairovėje:* „Mokinių ugdymosi pažangos ir pasiekimų vertinimo tvarkos apraše“, ugdymo plane fiksuojami susitarimai taikyti įvairius vertinimo būdus, numatomi vertinimo kriterijai, laikotarpiai. Formuojamąjį vertinimą planuojama taikyti ugdymo procese žodžiu ir / ar parašant komentarą apie mokymosi eigą, ugdymosi pastangas, esamus pasiekimus ar nesėkmes. Atskirais skirsniais apibrėžiamas mokinių, turinčių specialiųjų ugdymosi poreikių, mokymosi pažangos ir rezultatų vertinimas bei fiksavimas. Jie vertinami pagal individualios pažangos tikslus, atsižvelgiant į mokinio galias ir vertinimo suvokimą, specialiuosius ugdymosi poreikius, numatomą pažangą, tėvų (globėjų, rūpintojų) pageidavimus.
* NŠA atliktoje apklausoje 94,4 proc. pedagogų pritaria teiginiui, kad „*vertinimo sistema padeda kiekvienam mokiniui daryti pažangą*“, tėvų (globėjų) apklausoje 83,1 proc. respondentų pritaria, kad „*mokytojų taikomi vertinimo būdai padeda vaikui suprasti savo sunkumus ir siekti geresnių rezultatų*“*.*
* pamokos aspekto „Vertinimas ugdant“ apibendrintas vertinimas (žr. priede 4 lentelę): labai gerai ir gerai įvertinta 60,6 proc. pamokų, patenkinamai – 39,4 proc., vertinimo vidurkis ‒ 2,82. Geriausiai fiksuotas rodiklis – paveikus pažangą skatinantis grįžtamasis ryšys. Labai gerai ir gerai įvertintose pamokose mokytojai kėlė lanksčius tikslus, visiems ar daugumai mokinių sudarė sąlygas skirtingais būdais pademonstruoti žinojimą (raštu, žodžiu, parodant ekrane, praktiškai pademonstruojant, dirbant individualiai, porose, mažose grupelėse). Aktyvūs vertinimo procese buvo ne tik mokytojai – į įsivertinimą įtraukė ir mokinius (rodant ar pildant korteles, keliant nykščius, rankas, skaičiuojant pirštus, žodžiu reflektuojant pagal pateiktus klausimus).
* Iš „Mokinių individualios pažangos stebėjimo, fiksavimo ir pagalbos mokiniui teikimo tvarkos aprašo“, pokalbių su Metodinės grupės nariais, mokytojais paaiškėjo, kad mokykloje susitarta mokyti pradinukus apmąstyti savo mokymosi tikslus, pasiektus rezultatus, įvardinti jų sėkmes ir nesėkmes lėmusias priežastis. Kiekvieno pusmečio pradžioje kartu su mokytoju ar tėvais savo mokymosi sėkmės plane visi mokiniai išsikelia tikslą, žingsnius jam pasiekti. Pasiekimų ir pažangos aplanke „Korys“ spalvinamos planuojamos ugdytis savybės, įvardijami bendrųjų kompetencijų požymiai, kurie padės siekti geresnių mokymosi rezultatų. Taip pat apibendrindami testų, pusmečių rezultatus mokiniai „Korio“ aplanke reflektuoja, braižo diagramas.
* NŠA atliktoje apklausoje 94,7 proc. pedagogų pritaria, kad mokykloje kiekvieno mokinio individualios pažangos vertinimo sistema yra vienoda, bet 47,4 proc. pedagogų abejoja, kad jų mokiniams sekasi analizuoti ir planuoti savo mokymąsi. Vizito metu vertintojai nepastebėjo, kad pradinukai būtų mokomi išsikelti asmeninį pamokos tikslą, lūkestį, kuris motyvuotų aktyviau mokytis, skatintų prisiimti daugiau atsakomybės.
* Pokalbyje dalyvavę mokinių tėvai teigė, kad jiems pakanka informacijos apie vaikų mokymąsi, tenkina jos reguliarumas ir turinys („*Nuosekliai aprašo visų patikrinamųjų darbų rezultatus su procentais, su patarimais*“, „*Labai svarbu, kad gaunu grįžtamąjį ryšį iš klasės auklėtojos*“, „*Daug greitai randamos informacijos mokytoja įkelia į dienyną*“, „*Mokytoja pasidalina pirminiais vaikų darbais*“).
* Susipažinus su el. dienyno įrašais, konstatuojama, kad mokiniams ir jų tėvams dažnai teikiama informacija apie pasiekimus, testų rezultatus. Komentuodami pedagogai iš dalies atsižvelgia į visus keturis aspektus, padedančius kiekvienam mokiniui suprasti, kas jau išmokta, ko dar reikia mokytis, kaip įveikti sunkumus, kokie mokymosi būdai veiksmingi. Stebėti pavieniai įrašai, kai nurodomi tik surinkti taškai.
* Pamokų stebėjimo protokoluose fiksuota, kad pamokose vyravo formuojamasis vertinimas. Daugumoje jų (88 proc.) mokytojai pastebėjo visų mokinių darbą, bendradarbiavimą, pastangas, juos gyrė, taisė klaidas, teiravosi apie supratimą. Kitose pamokose buvo klausinėjami tik aktyvesni ir gabesni mokiniai, o gauta informacija fiksuojama visai klasei bendromis pastabomis. Veiksmingai ar paveikiai teikiamo palaikomojo vertinimo faktų, kai mokytojai žodžiu komentuodami formavo mokinio supratimą (kas jau išmokta, ko dar reikia mokytis, kaip įveikti sunkumus), pavyzdžiai: veiksmingas pažangą skatinantis grįžtamasis ryšys – 3a, 4c kl. lietuvių k., 1c, 4a, 4b, 4c kl. matematikos, 1c kl. fizinio ugdymo ir šokio, 3c kl. pasaulio pažinimo pamokose, paveikus – 2b, 4c kl. lietuvių k., 2a, 3a, 3c, 4c kl. matematikos, 4a kl. pasaulio pažinimo, 4c kl. dailės ir technologijų pamokose.
* Vertintojai fiksavo gerus mokinių akademinius ir popamokinės veiklos rezultatus bei paveikų mokyklos dėmesį asmenybės brandai. Iš mokyklos pirminės informacijos ir pokalbių su įstaigos vadovais paaiškėjo, kad pusmečių, metų rezultatai yra analizuojami, aptariami su bendruomene, Mokytojų tarybos posėdžiuose numatomos tobulėjimo, mokinių skatinimo priemonės. 2020 m. už labai gerą mokymąsi ir už mokyklos vardo garsinimą Vilniaus miesto ir respublikiniuose renginiuose „Šeškiuko garbės“ ženkliuku apdovanoti 104 mokiniai, t. y. 34,2 proc. (2020–2021 m. m. nominacija įteikta 83 mokiniams). Mokyklos vadovų ir mokytojų teigimu, kiekvienam sudaromos sąlygos gauti apdovanojimą, nes mokykloje ir mieste vyksta atskiri dalykinių žinių konkursai mokiniams, turintiems specialiųjų ugdymosi poreikių, ir bendri – įvairiems talentams pademonstruoti.
* Išanalizavę metines pasiekimų suvestines ir NMPP rezultatus, vertintojai konstatuoja, kad mokyklos mokinių akademiniai ugdymosi pasiekimai – geri. Pažangumas beveik kasmet 100 proc. (išskyrus 2020–2021 m. m. – 92,8 proc.). Mokykloje lyginami ne tų pačių mokinių rezultatai, bet klasių kasmetiniai pasiekimai pagal dalykus. Sugretinus tų pačių mokinių dvejų mokslo metų (2019–2020 ir 2020–2021 m. m.) pasiekimų rezultatus, mokymosi kokybė 1–2 ir 2–3 klasėse didėjo, o 3–4 klasėje visų pagrindinių dalykų krito (t. y. sumažėjo mokinių, pasiekusių aukštesnįjį ir pagrindinį lygius). Palyginus 2019 ir 2021 m. NMPP ketvirtokų matematikos ir skaitymo rezultatus, vidutiniškai surinktų taškų dalis (proc.) rodo, kad matematikos ir lietuvių kalbos rezultatai nežymiai krito: matematika 2019 m. – 76,2 proc., 2021 m. – 75 proc., skaitymo 2019 m. – 80,7 proc., 2021 m. – 80,6 proc.
* Ugdymosi rezultatai mokykloje siejami ne tik su akademiniais pasiekimais, bet ir su asmenybės brandos aspektais, kompetencijų ugdymu. Nuo 2020 m. organizuojami kiekvieno mokinio ūgties stebėjimo aptarimai, remiantis ir mokinių pasiekimų ir pažangos aplanku „Korys“. Pusmečių pradžioje mokiniai planuoja (pasirenka), kurias savybes (kompetencijas) tobulins. Daugiausiai galimų pasirinkimų yra iš mokėjimo mokytis ir komunikavimo kompetencijų. Pamokos kortelių duomenimis, mokytojai pamokose dažniausiai planavo ugdyti pažinimo (66 proc.) ir komunikavimo (58 proc.) kompetencijas, asmeninę ir socialinę po 50 proc., mažiausiai planuotos tobulinti – mokėjimo mokytis (47 proc.) bei iniciatyvumo ir kūrybingumo (13 proc.) kompetencijos. Kryptingesnis mokėjimo mokytis kompetencijos ugdymas stiprintų mokinių teigiamą nusiteikimą mokytis, ugdytų gebėjimus, reikalingus gilesniam, savivaldžiam mokymuisi pamokoje – planuoti, apmąstyti ir įsivertinti pasiekimus, pažangą.
* Geri individualūs mokinių popamokinės veiklos pasiekimai, kurie matomi, pripažįstami ir skatinami. Mokyklos interneto svetainėje [www.seskinespradine.vilnius.lm.lt](http://www.seskinespradine.vilnius.lm.lt/). diplomų, padėkos raštų nuotraukų galerijoje, mokyklos stenduose gausu įrodymų, kad mokiniai pasiekia laimėjimų savivaldybės, regiono, šalies, tarptautiniuose konkursuose, olimpiadose, varžybose. Vizito metu mokyklos liaudiškų šokių kolektyvo „Sukutis“ ir jaunučių choro „Garsiukai“ nariai gavo prizus už laimėtas pirmas vietas V tarptautiniame virtualiame festivalyje-konkurse „Adriatic Zadar Open 2021“, kuris vyko Kroatijoje, Zadaro mieste. Pokalbiuose mokyklos vadovai, mokytojai teigė, kad visi mokiniai turi galimybę pagal savo pomėgius pasirinkti mokykloje veikiančius neformalaus ugdymo būrelius, dalyvauti konkursuose. Mokykloje organizuojamos 1–4 klasių mokinių matematikos, lietuvių k. ir anglų k. (3–4 kl.) olimpiados, dailaus rašto ir diktanto konkursai, vyksta būrelių pasirodymai mokyklos kieme, kvadrato varžybos ir kt.
* Stebėtų pamokų analizė parodė, kad mokinių į(si)traukimas į vertinimo ir įsivertinimo procesą pamokoje yra patenkinamas, iš dalies skatina juos reflektuoti, ką išmoko, pasimatuoti individualią pažangą, lyginant su išsikeltu uždaviniu. Daugumoje (61 proc.) stebėtų pamokų mokiniai mokyti įsivertinti, tačiau kryptingas įsivertinimas, sietas su pamokos uždavinio kriterijais, reflektuojant savo sėkmes, nesėkmes, stebėtas dalyje (21,2 proc.) pamokų: 1c kl. fizinio ugdymo, matematikos, 3a kl. matematikos, 3c kl. pasaulio pažinimo, 4a kl. anglų k. ir matematikos pamokose. 27,2 proc. pamokų apibendrinimui, refleksijai pritrūko laiko, todėl mokytojai apibendrino patys. Dalyje pamokų (39,3 proc.) apibendrinimas vyko frontaliniu būdu, visų mokinių klausiant „*Kas buvo įdomiausia?*“, „*Kas buvo sunku?*“, „*Kaip sekėsi dirbti*“, „*Ką veikėme šią pamoką?*“, „*Iš šypsenų matau, kad visiems sekėsi*“, „*Ar išmokote skirti priebalses?*“ir panašiai.
* Pamokos aspekto „Kiekvieno mokinio pažanga ir pasiekimai“ apibendrintas vertinimas (žr. priede 5 lentelę): labai gerai ir gerai įvertintas 51,5 proc. pamokų, patenkinamai – 39,4 proc., vertinimo vidurkis ‒ 2,61. Pamokos aspektas „Kiekvieno mokinio pažanga ir pasiekimai“ 23 proc. stebėtų pamokų išskirtas kaip tobulintinas ir 5 proc. kaip stiprusis pamokos aspektas. Veiksmingas ar paveikus individualių mokinio pasiekimų ir pažangos pamatavimas pamokoje stebėtas: 1c kl. fizinio ugdymo, šokio, 1b, 1c kl. matematikos, 3c kl. pasaulio pažinimo, 3a, 4a, 4c kl. matematikos, 4a kl. anglų k., 4c kl. lietuvių k., dailės ir technologijų pamokose.

Vertintojų surinkti ir išanalizuoti duomenys leidžia teigti, kad individualių mokinio pasiekimų ir pažangos pamatavimas pamokoje – tobulintinas mokyklos veiklos aspektas. |
| ***Stiprieji vertinamos srities veiklos aspektai***  | * Motyvuojantis daugumos mokinių įtraukimas į ugdymo(si) procesą.
* Geri mokinių akademiniai rezultatai.
* Pagalba SUP turintiems mokiniams (tiek mokytojų, tiek mokytojų padėjėjų).
* Mokyklos mokinių akademiniai ugdymosi pasiekimai – geri, ypač 1–2 klasių koncentre.
* Geri individualūs mokinių popamokinės veiklos pasiekimai, kurie matomi, pripažįstami ir skatinami.
* Paveikus pažangą skatinantis grįžtamasis ryšys pamokoje.
 |
| ***Tobulintini vertinamos srities veiklos aspektai***  | * Mokinio asmeninės pažangos planavimas pamokoje.
* Pastoliavimas kiekvienam mokiniui pamokoje.
* Individualių mokinio pasiekimų ir pažangos pamatavimas pamokoje.
* Gabių mokinių ugdymas pamokų metu.
* Sąlygų sudarymas strategiškai taikyti ir pademonstruoti savo žinojimą.
* Mokykloje lyginami ne tų pačių mokinių rezultatai, bet klasių kasmetiniai pasiekimai pagal dalykus.
 |
| ***Vertinamos srities rekomendacijos*** | 1. Mokyti mokinius išsikelti asmeninius, iššūkių reikalaujančius lūkesčius, skirti pakankamai laiko jų įgyvendinimo refleksijai.
2. Pritaikyti ugdymo turinį pagal mokinių gebėjimus, rengti mokinių poreikius ir jų mokymosi galimybes atitinkančias užduotis, skatinti siekti iššūkių.
3. Ieškoti kuo įvairesnių edukacinių sprendimų, kurie padėtų kiekvienam mokiniui patirti sėkmę pamokoje. Pvz., IKT tikslingesnis panaudojimas, prasminga pagalba „mokinys-mokiniui“, užduotys, ugdančios aukštesniuosius mąstymo gebėjimus, bendradarbiavimo metodai su konkrečiais vertinimo kriterijais ir kt. Pagalbą tikslingiau nukreipti ne tik į SUP mokinius, bet ir turinčiuosius kitų asmeninių poreikių.
4. Specialistams glaudinti bendradarbiavimą su dalykų mokytojais ir dažniau teikti pagalbą pačioje pamokoje.
5. Pamokose taikyti universalaus dizaino mokymuisi strategijas lygiagrečiai su ugdymo diferencijavimu bei personalizavimu.
6. Nuosekliai bei sistemingai stebėti ir analizuoti susitarimų veiksmingumą pamokoje kiekvieno mokinio individualios pažangos aspektu.
 |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**Mokyklos vadovams ir pedagoginiams darbuotojams**

1. Mokyklos vadovams telkti mokyklos pedagoginę bendruomenę bendriems siekiams ir susitarimams dėl įtraukiojo ugdymo.
2. Mokytojams tobulinti įtraukiojo ugdymo gebėjimus kolegialiai mokantis: stebint kolegų pamokas, per informacinius, socialinius mokymosi tinklus, kursuose, seminaruose, praktiniuose užsiėmimuose, reflektuoti sėkmingas patirtis.
3. Mokyklos vadovams vykdyti įtraukiojo ugdymo pedagoginę priežiūrą ir stebėseną ugdymo procese. Vertinti, kaip mokytojai laikosi bendrų susitarimų dėl įtraukiojo ugdymo taikymo praktikos.
4. Remiantis mokyklos bendruomenės susitarimais dėl mokinių pasiekimų ir pažangos vertinimo, nuosekliai bei sistemingai stebėti ir analizuoti susitarimų veiksmingumą pamokoje kiekvieno mokinio individualios pažangos aspektu.
5. Panaudojant valstybės, savivaldybės ir paramos lėšas planuoti reikalingų išteklių (suasmenintam mokymui, IT, skaitmeninio ugdymo turinio ir kt.), skatinančių mokymosi turinio įvairius perteikimo būdus, įsigijimą ir panaudojimą pamokose.
6. Skleisti gerąją patirtį šalyje apie įtraukiojo ugdymo mokykloje kultūros formavimą (bendruomenės kūrimą, vertybių puoselėjimą) ir įtraukiojo ugdymo politikos įgyvendinimą (mokyklos prieinamumas, atvirumas kiekvienam, pagalba mokinių įvairovei ir skirtybėms).

**Metodinei grupei**

1. Išsiaiškinti sąvokos „*įtraukusis ugdymas*“prasmę, įgyvendinimo galimybes ir priimti bendrus sprendimus dėl taikymo pamokoje praktinių galimybių. Sistemingai reflektuoti mokytojų patirtis šiuo klausimu ir vertinti minėto ugdymo poveikį kiekvieno mokinio mokymosi sėkmei.
2. Organizuoti mokytojų patirtinį mokymąsi įtraukiojo ugdymo tema (kartu planuojant, vedant ir aptariant pamokas).
3. Susitarti dėl kiekvieno mokinio individualios pažangos pamatavimo pamokoje instrumentų ir būdų, visus mokinius įtraukiančių į pasiektų rezultatų aptarimą kiekvieno dalyko pamokoje ir tų susitarimų sistemingą laikymąsi.
4. Inicijuoti ilgalaikės kvalifikacijos tobulinimo programos parengimą / pasirinkimą įtraukiojo ugdymo tema.
5. Remiantis mokyklos savivaldos veiksmingumu, bendradarbiavimo kultūra, daugumos mokytojų asmeniniu meistriškumu, išplėtoti kolegialų mokymąsi dėl įtraukties pamokose (stebint ir aptariant kolegų pamokas, kartu studijuojant šaltinius, dalijantis išbandytais metodais, atrastomis priemonėmis).

**Vaiko gerovės komisijai**

Inicijuoti praktinių užsiėmimų ciklą pedagogams ir kartu sukurti užduočių pavyzdžių, kurios tiktų skirtingų gebėjimų mokiniams.

**Mokyklos veiklos kokybės įsivertinimo grupei**

Susitarti, kaip mokykloje galėtų būti tiriama įtraukiojo ugdymo įgyvendinimo kokybė, ir parengti iliustracijas.

**Mokytojams**

1. Mokyti mokinius išsikelti asmeninius, iššūkių reikalaujančius lūkesčius, skirti pakankamai laiko jų įgyvendinimo refleksijai.
2. Pritaikyti ugdymo turinį pagal mokinių gebėjimus, rengti mokinių poreikius ir jų mokymosi galimybes atitinkančias užduotis, skatinti siekti iššūkių.
3. Ieškoti kuo įvairesnių edukacinių sprendimų, kurie padėtų kiekvienam mokiniui patirti sėkmę pamokoje. Pvz., IKT tikslingesnis panaudojimas, prasminga pagalba „mokinys-mokiniui“, užduotys, ugdančios aukštesniuosius mąstymo gebėjimus, bendradarbiavimo metodai su konkrečiais vertinimo kriterijais ir kt. Pagalbą tikslingiau nukreipti ne tik į SUP mokinius, bet ir turinčiuosius kitų asmeninių poreikių.
4. Daugiau dėmesio skirti grįžtamajam ryšiui pamokoje, skatinti mokinių savivaldų mokymąsi, dalytis patirtimi su kolegomis, mokytis vieniems iš kitų.
5. Siekti, kad į(si)vertinimas skatintų kiekvieno mokymosi motyvaciją, įsitraukimą, suasmeninto mokinių įtraukimo į tikslų (lūkesčių) planavimą, pasiektų rezultatų individualų pasimatavimą, lyginant su išsikeltu pamokos uždaviniu, refleksiją.
6. Pamokose taikyti universalaus dizaino mokymuisi strategijas lygiagrečiai su ugdymo diferencijavimu ir personalizavimu.

Vadovaujančioji vertintoja Ilmantė Bagdonė

Vertinimo skyriaus vedėja Snieguolė Vaičekauskienė

**PRIEDAI**

*Pateikiama papildoma medžiaga (lentelės, diagramos, schemos ir kt.), kuria remiamasi IV ataskaitos dalyje.*

**1 lentelė. Pamokos aspekto „*Ugdymo(si) aplinkos*“ vertinimas** (N=33)

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 12 | 15 | 6 | 0 |
| Procentai  | 36,4 | 45,4 | 18,2 | 0 |

**2 lentelė. Pamokos aspekto „*Vadovavimas kiekvieno mokinio ugdymuisi*“ vertinimas** (N=33)

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 6 | 18 | 9 | 0 |
| Procentai  | 18,2 | 54,5 | 27,3 | 0 |

**3 lentelė. Pamokos aspekto „*Mokymosi patirtys*“ vertinimas** (N=33)

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 7 | 13 | 13 | 0 |
| Procentai  | 21,2 | 39,4 | 39,4 | 0 |

**4 lentelė. Pamokos aspekto „*Vertinimas ugdant*“ vertinimas** (N=33)

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 7 | 13 | 13 | 0 |
| Procentai  | 21,2 | 39,4 | 39,4 | 0 |

**5 lentelė. Pamokos aspekto „*Kiekvieno mokinio pažanga ir pasiekimai*“ vertinimas** (N=33)

|  |  |  |  |  |
| --- | --- | --- | --- | --- |
| Vertinimas | Labai gerai | Gerai | Patenkinamai | Prastai |
| Pamokų skaičius | 4 | 13 | 15 | 1 |
| Procentai  | 12,1 | 39,4 | 45,5 | 3,0 |

**1 pav. Stebėtų pamokos aspektų apibendrintas vertinimas (max.=4)**

**2 pav. Stebėtų pamokų pasiskirstymas pagal ugdymosi paradigmas (N=33)**

**3 pav. Stebėtų pamokų veiklos aspektų vertinimas pagal ugdymosi paradigmas (max.=4)**

**4 pav. Pamokos aspektų vertinimas (proc.)**

**5 pav. Pamokos aspekto „*Vadovavimas kiekvieno mokinio ugdymuisi*“ vertinimas pagal klases (max.=4)**

**6 pav. Pamokos aspekto ,,*Vadovavimas kiekvieno mokinio ugdymuisi*“ vertinimas pagal mokytojų kvalifikacinę kategoriją (max.=4)**

**7 pav. Pamokos aspekto „*Mokymosi patirtys*“ vertinimas pagal klases (max.=4)**

**8 pav. Pamokos aspekto „*Mokymosi patirtys*“ vertinimas pagal mokytojų kvalifikacinę kategoriją (max.=4)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_